Darurat Covid-19 diperlukan, kata PM

Perisytiharan darurat sama sekali tiada kaitan dengan politik atau untuk membolehkan Muhyiddin Yassin mengekalkan jawatan sebagai perdana menteri sebaliknya langkah itu bagi membolehkan isu Covid-19 diuruskan secara berkesan dan segera.Ketika menjelaskan kedudukan sebenar darurat yang diisytiharkan atas perkenan Yang di-Pertuan Agong Sultan Abdullah Sultan Shah atas nasihat perdana menteri, Muhyiddin berkata beliau tetap berpegang pada janji bahawa darurat akan ditamatkan lebih awal daripada tarikh 1 Ogos jika pandemik Covid-19 berjaya dibendung.“…kalau boleh selesai awal (dan) jawatankuasa khas bebas yang ditubuhkan kata dah boleh (tamat), saya ikut sahajalah… Kita pun tak nak selama-lama dikongkong oleh peraturan sebegini,” kata Muhyiddin semasa wawancara khas bersama Bernama dan beberapa organisasi media sempena setahun beliau memegang jawatan perdana menteri di kediamannya di Bukit Damansara, di Kuala Lumpur.Muhyiddin berkata melalui Ordinan Darurat, kerajaan boleh mencadangkan pindaan-pindaan terhadap beberapa akta atau perkara-perkara baru yang ingin dibuat dalam bentuk ordinan tanpa menunggu proses melalui Parlimen dan mengambil masa yang lama.“Jadi saya sebutkan ini bukan makna darurat tu untuk darurat supaya saya boleh duduk lama jadi perdana menteri, saya pun tak tahu parti mana sekarang yang mempunyai jumlah kerusi yang lebih besar daripada saya, dulu adalah contoh nak tunjukkan tapi tak terbukti.“Saya yakin bahawa saya mempunyai sokongan yang besar. Saya yakin kedudukan saya ini mengikut Perlembagaan. Sah di sisi undang-undang. Saya tak boleh duduk sebagai perdana menteri haram. Saya buat kerja betul, tu sebabnya. Jadi saya tak bimbang itu.“Tapi pengisytiharan darurat ni bukan soal politik, ada orang politik faham sebab politik, tidak. Politik tiada penggunaan darurat, tapi Covid ini perlukan darurat… Jadi saya harap rakyat faham, bukan pasal soal takut tak dapat majoriti di Parlimen,” katanya.Muhyiddin berkata Pilihan Raya Umum ke-15 (PRU15) akan diadakan bila tiba masa yang sesuai kerana apa yang penting sekarang ialah kerajaan perlu menyelesaikan isu pandemik Covid-19 terlebih dahulu yang sehingga kini menjangkiti hampir 300,000 orang di seluruh negara dan menyebabkan lebih 1,000 kematian.“… yang mustahak kita selesaikan ini (Covid) dahulu, apabila selesai, saya tak nak tunggu sehari pun…bukan kita bimbang apa-apa pun…,” katanya.Muhyiddin berkata Pilihan Raya Umum ke-15 (PRU15) akan diadakan bila tiba masa yang sesuai kerana apa yang penting sekarang ialah kerajaan perlu menyelesaikan isu pandemik Covid-19 terlebih dahulu yang sehingga kini menjangkiti hampir 300,000 orang di seluruh negara dan menyebabkan lebih 1,000 kematian.Jangkitan Covid-19 mula melanda negara pada 25 Jan tahun lepas dengan gelombang pertama melibatkan kes-kes import manakala gelombang kedua pada akhir Februari 2020. Kes jangkitan Covid-19 memasuki gelombang ketiga pada pertengahan September 2020 selepas Pilihan Raya Negeri Sabah.Berikutan kes gelombang ketiga yang sehingga kini melonjak naik dari puluhan ke ribuan kes sehari, Perdana Menteri menasihatkan Yang di-Pertuan Agong untuk mengisytiharkan darurat. Pada 12 Jan, Agong memberi perkenan pengisytiharan Proklamasi Darurat dilaksanakan sehingga 1 Ogos.Proklamasi darurat itu adalah sebagai langkah proaktif membendung wabak Covid-19 di Malaysia atau sehingga suatu tarikh yang lebih awal jika angka kes positif Covid-19 harian dapat dikawal dan diturunkan dengan berkesan.Sultan Abdullah turut berkenan dengan cadangan kerajaan bagi pembentukan satu Jawatankuasa Bebas yang dianggotai oleh ahli Parlimen kerajaan dan pembangkang serta pakar-pakar kesihatan dan yang berkaitan, yang akan mengesyorkan kepada Agong sekiranya pelaksanaan darurat ini dapat ditamatkan lebih awal.Muhyiddin Yassin ketika Wawancara Khas Bersama Perdana Menteri dengan beberapa organisasi media sempena setahun beliau menjadi perdana menteri di kediamannya di Bukit Damansara, di Kuala Lumpur. Gambar: BernamaBerikut adalah antara sedutan soalan dan jawapan temu bual bersama perdana menteri.S: Perisytiharan darurat untuk mengawal Covid-19 terus menjadi bahan politik termasuk daripada rakan sekutu dalam kerajaan PN sendiri, kononnya kerajaan terpaksa memohon darurat kerana sudah hilang sokongan majoriti di Parlimen. Apa komen Tan Sri?J: Ya, satu kita buat keputusan untuk menasihatkan Yang di-Pertuan Agong atas sebab-sebab yang agak berpatutan dan sesuai untuk masa ini. Kalau ingat masa kita nak buat yang pertama, Baginda tak berkenan, tapi yang kedua ni Baginda berkenan. Kenapa? Kerana situasi Covid yang cukup membimbangkan kita, sekarang pun masih membimbangkan kita. Sebab itu kita minta supaya diisytiharkan darurat, supaya dengan darurat tu kita boleh menggunakan peruntukan Ordinan Darurat untuk menguruskan masalah Covid secara lebih cepat, kerana dengan ada Ordinan Darurat, kerajaan boleh mencadangkan pindaan-pindaan kepada beberapa akta atau pun perkara-perkara baharu yang nak dibuat dalam bentuk ordinan, dibawa kepada Kabinet, kemudian dibawa kepada Agong.Agong berkenan, esok diwartakan, boleh jalan. Kalau nak tunggu proses Parlimen, boleh juga, tapi biasanya ia akan mengambil masa yang panjang, sedangkan Covid ini tak boleh tunggu esok, dia kena selesai hari ini.Sebab itu bila kita buat keputusan untuk kuatkuasa kita dah pinda dah Akta 342, Akta 446. Akta 342 berkenaan dengan kesihatan umpama kalau dulu maksimum denda RM1,000, besar kecil RM1,000 sahaja, dah pinda dah boleh naik sampai RM10,000 atau kalau melibatkan syarikat dan seumpamanya boleh sampai RM50,000. Itu tujuan apa? Untuk mengekang, jangan ada pelanggaran untuk penguatkuasaan dan sebagainya.Atau dulu tentera tak boleh tangkap, kalau dia nak bantu polis dia tak boleh buat apa-apa, jadi kita berikan kuasa untuk dia boleh menahan dan menangkap ikut kuasa polis yang ada. Kemudian kalau zaman biasa, macam sekarang ni zaman luar biasa susah, hospital kita sampai peringkat orang kata nak pecah, kapasiti tak boleh mampu nak tampung, jadi kita nak buat macam mana? Kita bina hospital sementara, Maeps misalnya, dengan kuasa yang ada ni, kita boleh ambil alih secara sementara hospital swasta dan kalau hospital termasuklah dengan katil dia, alatan dia, doktor-doktor dia, jururawat dia. Boleh, kalau ada ini (kuasa ordinan), ini sebab kita gunakan itu. Tapi bagusnya di negara kita ni walaupun ada akta tu, mereka bersedia secara sukarela. Jadi sekarang ni kita dapat 1,300 katil tambahan, kalau nak buat 1,300 cuba kira berapa juta kita nak belanja.Kita boleh gunakan ambulans, ambulans ni takkan dia nak bagi, tapi kerana akta darurat, dia boleh gunakan itu. Jadi banyak lagi perkara-perkara yang kita dah buat dan bila kita dapati antara perkara yang menjadi masalah besar kita dalam Covid ini ialah kerana majikan tak ikut undang-undang Akta 446, apa dia Akta 446? Itu di bawah sumber manusia, dalam Kementerian Sumber Manusia ada akta yang mewajibkan majikan mesti sediakan tempat tinggal yang bersesuaian. Hampir 70 peratus tak ikut itu. Bila tiada Covid tak tahulah, bila ada Covid tak ikut, itu meletup naik sana, naik sini.Now kita dah pinda sikit akta tu, boleh ambil tindakan cepat. Yang akan kita kemukakan pada Agong untuk perkenan sekarang ini ialah tentang fake news berkenaan Covid. Dalam masa seminggu kita draf akta, AG (peguam negara) buat semua sekali, lulus oleh Kabinet, nanti bawa pada Agong, kalau Agong berkenan, tandatangan, diwartakan, bermakna kalau ada orang cerita macam-macam pasal Covid yang berita palsu, jadi pihak yang ada kuasa boleh menahan, menangkap atau ambil tindakan segera.Jadi saya sebutkan ini bukan makna, darurat tu untuk darurat supaya saya boleh duduk lama jadi perdana menteri. Saya pun tak tahu parti mana sekarang yang mempunyai jumlah kerusi yang lebih besar daripada saya, dulu adalah contoh nak tunjukkan tapi tak terbukti. Saya yakin bahawa saya mempunyai sokongan yang besar.Saya yakin kedudukan saya ini adalah sah di sisi undang-undang. Legal. Saya tak boleh duduk sebagai PM haram. Saya buat kerja betul, tu sebabnya. Jadi saya tak bimbang itu. Tapi pengisytiharan darurat ni bukan soal politik. Ada orang politik faham sebab politik, no (tidak). Politik tiada penggunaan darurat, tapi Covid ini perlukan darurat.Dengan adanya kuasa Ordinan Darurat, maka kita boleh bertindak secara lebih berkesan, bila dah selesai esok, tak perlu lagilah. Kalau darurat yang dahulu, sepanjang masa darurat, tiada tempoh masa. Saya bagi sampai 1 Ogos, tapi kalau boleh selesai awal, Jawatankuasa Khas Bebas yang dah ditubuhkan kata dah boleh (tamat), saya ikut sahajalah.Bukan saya nak duduk sepanjang dua tahun pasal kalau dulu darurat sampai dua tahun. Kita tak perlu itu. Bila kita gunakan untuk tujuan dah selesai, balik semula (seperti biasa). Kita pun tak nak selama-lama dikongkong oleh peraturan sebegini. Sebab itu tujuan saya ialah bukan itu. Jadi saya harap rakyat faham, bukan pasal soal takut tak dapat majoriti di Parlimen.Dulu orang cabar saya, pergi ke Parlimen, dia kata tak dapat majoriti, 27 kali Rang Undang-undang Perbekalan (Belanjawan) kita diluluskan. Saya bukan nak mendabik dada, itu rekod di Parlimen dulu, Bajet 2021 lulus. Kalau tak dapat majoriti macam mana dapat kelulusan. Jadi saya harap rakyat jangan ragu, kerana saya tahu kedudukan saya, dan saya hanya menjalankan tugas, amanah untuk menjaga rakyat, ini yang saya buat sekarang.S: Pakar epidemiologi berkata kira-kira setahun selepas vaksin diambil, barulah kehidupan kita kembali normal. Adakah Tan Sri melihat kemungkinan Pilihan Raya Umum diadakan tahun ini? (Epidemiologists say it will take about a year after the start of vaccination before normal life is back to order. Do you foresee the General Election being held this year?J: Ia bergantung kepada semua perkara itu. Perkara pertama tentunya untuk melihat bagaimana kita boleh mengurus Covid. (It will be subject to all those thing. First thing first of course to see that we can manage Covid). Kalau Covid tu sudah landai, dikatakan negara sudah terselamat, daripada wabak ini, itu yang kita harapkan.Itu yang pertama. Soal yang kedua, darurat akan ditamatkan tu, tertakhluk kepada apa yang dibuat oleh Jawatankuasa Khas Bebas yang memang tujuannya satu sahaja, bila dapat maklumat darurat boleh tamat daripada pihak kesihatan, semua dah OK, kat luar sebahagian besar dah kena suntik ataupun kalau tak semua suntik, dia dah turun ke satu kadar, katalah dua digit. Lepas tu laporan pakar, epidemitologist kata ini Malaysia dah clear, dah ok, kita tamatkan.Bukan kerajaan yang akan putuskan. Jawatankuasa itu yang akan menasihat Agong, that now that is over, we can end the darurat, back to normal.And then soal ketiga tadi, bila PRU (Pilihan Raya Umum)? kalau ikut Perlembagaan bila mana kerajaan yang mentadbir negara sekarang berpendapat perlu adakan PRU, maka perdana menteri yang akan menasihatkan Yang di-Pertuan Agong untuk minta supaya Parlimen dibubarkan, itu cara dalam Perlembagaan, jadi bila dinasihat, maka Agong nanti perkenan, maka barulah Parlimen dibubarkan.The question is when? You boleh jawab? Jadi bila sampai masa yang sesuai, sebab tu first thing first let settle this Covid first, pasal dulu apa berlaku di Sabah? Kita tak kisah pasal undang-undang kita kata perlu adakan pilihan raya (negeri), maka sampai sekarang pun (Covid) tak settle lagi, lepas tu ada by-election lagi di sana, iaitu di Bugaya, lepas tu di Batu Sapi, pasal takut Covid kita gantung, itu cerita dia, jadi yang mustahak kita settle this first, when we done with, saya tak nak tunggu sehari pun. Bukan kita bimbang apa-apa pun, itu paling mustahak.


‘Menteri perdana’ untuk Sarawak hanya kosmetik, tetapi tingkatkan populariti, kata penganalisis

Penganalisis tidak yakin langkah Sarawak menggantikan gelaran “ketua menteri” kepada “menteri perdana” akan dapat membantu mengembalikan semula hak negeri Borneo tersebut walaupun kerajaan negeri memberi jaminan perubahan tersebut akan mencerminkan status istimewa dalam persekutuan.Pindaan itu adalah sebahagian daripada Rang Undang-Undang Perlembagaan Negeri Sarawak (Pindaan) 2022 yang diluluskan dengan majoriti dua pertiga selepas bacaan ketiga di Dewan Undangan Negeri (DUN) Sarawak pada Selasa.Perubahan perlembagaan negeri itu juga menjadikan Abang Johari Openg sebagai menteri perdana pertama di Malaysia.Bagaimanapun, penganalisis politik Azmil Mohd Tayub berkata gelaran itu secara umumnya menunjukkan Sarawak masih kekal dengan status quo.“Saya tidak fikir sebarang kesan boleh dilihat berkenaan hubungan persekutuan dan negeri,” katanya kepada MalaysiaNow, menyifatkannya sebagai “langkah populis” yang menyasarkan rakyat Sarawak.Menteri Pelancongan, Industri Kreatif dan Seni Persembahan Abdul Karim Rahman Hamzah yang membentangkan RUU itu berkata, perubahan tersebut akan mencerminkan status Sarawak dalam persekutuan, selari dengan pindaan Perlembagaan Persekutuan baru-baru ini di bawah peruntukan Perjanjian Malaysia 1963 (MA63). Namun begitu, Azmil mengakui langkah tersebut akan meningkatkan populariti Gabungan Parti Sarawak (GPS).“Negeri-negeri lain tidak mendapat autonomi dan pengaturan persekutuan yang sama seperti Sarawak melalui peruntukan MA63,” katanya.“Jadi, saya tidak fikir langkah itu akan memberi kesan kepada negeri lain.”Penganalisis Oh Ei Sun dari Institut Hal Ehwal Antarabangsa Singapura juga turut bersetuju dengan pandangan tersebut.Oh berkata langkah itu hanya membawa kesan politik yang ketara jika jawatan menteri perdana itu membolehkan Sarawak mengembalikan kuasa dan haknya ke atas wilayah dan sumber minyak dan gas aslinya.“Ia tidak begitu penting kepada kerajaan persekutuan selagi mereka terus menerima sokongan Parlimen yang tidak berbelah bagi,” katanya.“Negeri-negeri lain pula akan mengamalkan sikap tunggu dan lihat untuk melihat sama ada Sarawak benar-benar memperolehi kelebihan itu – sama ada penurunan kuasa dari pusat kepada pelbagai negeri, dan pengembalian cukai yang kebanyakannya dikutip oleh pihak berkuasa persekutuan.”Semalam, RUU Perlembagaan Negeri Sarawak (Pindaan) 2022 mendapat sokongan 67 Adun di DUN.Sebelum RUU itu diluluskan, kerajaan Perikatan Nasional (PN) pada 2019 mengeluarkan arahan untuk menggantikan rujukan “negeri” kepada “wilayah” bagi Sabah dan Sarawak.Muhyiddin Yassin, yang merupakan perdana menteri ketika itu, berkata semasa lawatannya ke Sarawak pada April tahun lepas bahawa Sarawak adalah “wilayah”.“Mulai sekarang kita tidak boleh lupa bahawa Sarawak bukannya negeri tetapi sebuah wilayah.“Negeri ini sebuah wilayah yang hebat, saya tidak boleh mengatakan ia sebuah negeri kerana Sarawak amat besar walaupun populasi penduduknya tidak ramai,” katanya.Bagaimanapun, pemerhati politik Sarawak, James Chin berkata walaupun perubahan gelaran itu mungkin tidak mempunyai sebarang kesan yang ketara, namun ia boleh mencetuskan kebimbangan di semenanjung jika Sabah turut melakukannya.“Abang Johari sedang menghantar isyarat bahawa Sabah dan Sarawak berbeza dengan negeri lain,” katanya.“Negeri-negeri Tanah Melayu akan faham ini adalah simbolik, tetapi saya syak rakyat biasa khususnya orang Melayu mungkin tidak gembira dengan perkara ini.“Mereka mungkin bimbang melihat Sarawak semakin jauh dari persekutuan dan menubuhkan sebuah kerajaan kecil dalam persekutuan Malaysia.”


Syed Saddiq arah ‘clearkan’ wang RM1 juta selepas disiasat SPRM, kata saksi

Seorang saksi memberitahu Mahkamah Tinggi Kuala Lumpur hari ini bahawa Syed Saddiq Syed Abdul Rahman mengarahkan beliau untuk “clearkan” wang RM1 juta yang dikeluarkan daripada akaun Bersatu kerana ahli Parlimen Muar itu disiasat oleh Suruhanjaya Pencegahan Rasuah Malaysia (SPRM).Bekas penolong bendahari Pemuda Bersatu Rafiq Hakim Razali, 32, berkata beliau menerima panggilan WhatsApp Syed Saddiq sekitar Mac dan penghujung April yang mengatakan SPRM telah memeriksa dan menggeledah di kediaman ahli politik tersebut.Saksi pendakwaan ke-13 itu berkata Syed Saddiq juga mengarahkan beliau mengagihkan RM650,000 kepada Ketua Penerangan Pemuda Bersatu Wilayah Persekutuan Muhammad Daniel Kusari dan RM250,000 kepada Muhammad Naqib Ab Rahim, yang ketika itu merupakan ahli Bersatu.Beliau berkata demikian semasa pemeriksaan utama oleh timbalan pendakwa raya Wan Shaharuddin Wan Ladin pada perbicaraan kes Syed Saddiq yang berdepan empat pertuduhan berkaitan pecah amanah dan pengubahan wang haram.Ditanya mengapa Syed Saddiq menyuruh beliau “clearkan” wang terbabit, Rafiq Hakim menjawab “Dia takut duit itu disita.”Saksi itu juga berkata wang RM1 juta itu disimpan di dalam rumahnya sebelum diagihkan kepada Muhammad Daniel dan Muhammad Naqib.Wan Shaharuddin: Wang RM250,000 dan RM650,000 itu diserahkan di mana?Rafiq: Di kawasan rumah saya.Wan Shaharuddin: Wang RM250,000 dan RM650,000 itu berasal dari mana?Rafiq: Wang itu berasal dari akaun Armada Parti Pribumi Bersatu Malaysia daripada pengeluaran RM1 juta.Wan Shahruddin: Kalau ikutkan RM900,000 dan apa jadi pada RM100,000?Rafiq: Seingat saya digunakan untuk program Armada dan ini semua arahan YB Syed Saddiq.Kepada soalan Wan Shahruddin sama ada beliau akan mengeluarkan wang tersebut sekiranya tidak menerima arahan daripada Syed Saddiq, saksi itu menjawab “Tidak.”Sebelum mengeluarkan wang itu, Syed Saddiq ada bertanya baki di dalam akaun parti dan beliau memaklumkan ahli politik tersebut bahawa jumlahnya kira-kira RM1.8 juta.Disoal Wan Shaharuddin sama ada beliau memahami apa yang dimaksudkan dengan siasatan SPRM, Rafiq menjawab “Pada waktu itu kes kehilangan RM250,000 dan SPRM datang rumah YB Syed Saddiq untuk membuat siasatan.”Rafiq Hakim berkata beliau hanya mengetahui kisah Syed Saddiq kehilangan RM250,000 dari peti besi rumahnya namun ahli politik itu tidak menyatakan bahawa wang itu milik ibu bapa atau untuk kegunaan ubah suai rumah sebaliknya hasil sumbangan politik.Saksi itu juga berkata beliau masih berkawan dengan Syed Saddiq dan mereka pernah berjumpa pada Ramadan baru-baru ini serta berbincang mengenai projek baju Melayu di kediaman ahli politik tersebut.Wan Shaharuddin: Ketika itu, ada tak dia beritahu tentang perintah larangan untuk bertemu saksi?Rafiq: Tiada.Mengikut pertuduhan pertama, Syed Saddiq, 29, didakwa bersubahat dengan Rafiq Hakim yang diamanahkan dengan dana berjumlah RM1 juta untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.Bagi pertuduhan kedua, beliau didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang itu di Malayan Banking Berhad, Jalan Pandan 3/6A, Taman Pandan Jaya di Kuala Lumpur antara 8 hingga 21 April 2018.Syed Saddiq juga berdepan dua pertuduhan melibatkan diri dalam aktiviti pengubahan wang haram dengan memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.Perbicaraan di hadapan pesuruhjaya kehakiman Azhar Abdul Hamid bersambung esok.


Ribut, puting beliung jejas ratusan rumah penduduk Ipoh

Ratusan rumah mengalami kerosakan akibat angin ribut dan puting beliung di beberapa kawasan termasuk sekitar Kampung Tawas dan Taman Tasek Damai petang semalam.Kejadian itu menyebabkan rata-rata penduduk di Kampung Tawas yang kebanyakannya didiami masyarakat Cina menzahirkan rasa sedih kerana bakal menyambut Tahun Baru Cina.Menurut seorang mangsa Teoh Boh Chee, 60-an, beliau terkejut apabila tiba-tiba terdengar bunyi angin kuat pada kira-kira pukul 6 petang.“Saya sedang memasak ketika itu dan melihat sendiri bumbung rumah tercabut lalu diterbangkan angin.“Saya tidak tahu apa perlu dilakukan kerana Tahun Baharu Cina hanya dua hari lagi…bagaimana kami hendak menyambutnya dalam keadaan begini,” katanya ketika ditemui pemberita di lokasi kejadian.Sementara itu, seorang peniaga Yong Chee Fong, 35, berkata beliau bersyukur kerana 10 pelanggan dan beberapa orang pekerja yang berada di kedai makannya terselamat daripada kejadian bumbung runtuh akibat kejadian ribut berkenaan.“Sudah 10 tahun saya berniaga makanan di sini, tetapi ini pertama kali terjadi ribut yang teruk dan banyak peralatan di kedai rosak,” katanya.Seorang lagi penduduk, Mita Devi, 36, berkata dia melihat sendiri kejadian “puting beliung” yang berlaku kira-kira 20 minit dan menerbangkan atap rumah.“Saya hanya mampu berdoa agar kami sekeluarga terselamat dan syukurlah rumah kami tidak mengalami kerosakan terlalu teruk,” katanya.Sementara itu, Ahli Parlimen Ipoh Barat M. Kulasegaran ketika melawat lokasi kejadian berkata semua mangsa terlibat diminta membuat laporan polis bagi memudahkan proses penyaluran bantuan kewangan daripada pejabatnya dan kerajaan negeri.“Kita anggarkan ratusan rumah yang terlibat di dua kawasan ini, jadi diharapkan mangsa buat laporan polis segera supaya memperoleh bantuan,” katanya.Dalam pada itu, jurucakap Jabatan Bomba dan Penyelamat Perak berkata pihaknya menerima panggilan mengenai kejadian itu pada kira-kira pukul 6.40 petang dan segera mengerahkan anggota dan pegawai dari Balai Bomba dan Penyelamat Ipoh ke lokasi terlibat.Beliau berkata bencana itu turut menyebabkan beberapa insiden pokok tumbang dan kerosakan rumah penduduk namun tiada kecederaan mahupun kemalangan jiwa dilaporkan setakat ini.


Label pengundi PN berpendidikan rendah hujah kurang cerdik, kata penganalisis

Tindakan Menteri Dalam Negeri Saifuddin Nasution Ismail melabelkan pengundi yang memilih parti politik lawan sebagai golongan berpendidikan rendah adalah tidak wajar dan merupakan satu hujah yang kurang cerdik, kata penganalisis politik, Jeniri Amir.
Felo kanan Majlis Profesor Negara itu berkata, ini kerana Malaysia mengamalkan sistem demokrasi yang mana setiap pengundi berhak memilih parti yang dirasakan wajar mewakili mereka.
Sebelum ini, Saifuddin melabelkan golongan muda yang menyokong dan menyumbang undi kepada Perikatan Nasional (PN) pada Pilihan Raya Umum ke-15 (PRU15) pada November tahun lepas, tidak mempunyai pendidikan tinggi dan tiada pendapatan tetap dalam kehidupan.
Pada masa sama, pemimpin PKR itu juga menyatakan pengundi muda yang mempunyai pendapatan stabil dan berpendidikan yang lebih tinggi akan cenderung menyokong Pakatan Harapan (PH) yang dipimpin Anwar Ibrahim.
Beliau mendakwa, hal ini dibuktikan melalui dapatan kajian yang dilakukan oleh PH selepas PRU15.
"Ini adalah satu generalisasi," kata Jeniri kepada MalaysiaNow.
"Adakah ini bermaksud hanya menyokong satu parti 'itu' cerdik, pintar atau orang yang kewarasan tetapi bila (pilih) parti lain bermaksud tidak waras?"
Ditanya sekiranya mungkin Saifuddin tersalah cakap dan merujuk kepada golongan luar bandar, Jeniri menegaskan hujah itu juga tidak boleh diterima memandangkan ia turut dikategorikan sebagai kenyataan yang generalisasi.
Katanya, golongan yang menetap di luar bandar juga tidak bermaksud mereka kurang cerdik berbanding golongan yang menetap di bandar.
"Nak maksudkan pengundi luar bandar kurang bijak pun tidak boleh.
“Apabila berkata begitu, ini ibarat menghina mereka," tambah beliau.
PRU15 menyaksikan PN membuat kejutan apabila berjaya meraih sebanyak 74 kerusi Parlimen dengan PAS merekodkan jumlah kerusi tertinggi.
Keputusan itu juga menyaksikan PN menyapu bersih di Kelantan, Terengganu dan Perlis serta meraih kerusi terbanyak di Kedah dan Pahang yang merupakan negeri kubu kuat Barisan Nasional (BN) sebelum ini.
Dalam pada itu, Jeniri berpandangan kenyataan yang dibuat Saifuddin itu mungkin akan menimbulkan kemarahan sebahagian daripada masyarakat.
Akan tetapi katanya, pengundi pastinya akan mengambil kira pelbagai faktor sebelum memilih calon pilihan mereka dan kenyataan sebegini disifatkan tidak cukup untuk mengubah keputusan mereka.
"Nak kata kenyataan itu boleh jejaskan pola pengundian pun tidak berasas juga," tambah beliau.


Pencuri boleh simpan duit, kata Dr M berhubung RM114 juta dipulangkan pada Najib

Dr Mahathir Mohamad hari ini berkata beliau risau keputusan untuk memulangkan semula lebih RM100 juta yang disita daripada bekas perdana menteri Najib Razak akan menjadi berita baik kepada mereka yang didakwa mencuri dana.“Pada masa akan datang, jika anda curi duit dan anda boleh buktikan duit itu bukan daripada sesiapa, maka ia adalah milik anda, dan seseorang itu sudah memberikan kepada anda bilion dolar, maka jika mahkamah kata tidak ada bukti anda mecuri, jadi anda boleh simpan duit itu.“Jadi saya fikir pada masa akan datang, pencuri boleh dapat kelebihan itu. Jika mereka tak boleh buktikan yang anda sudah mencuri, maka duit itu adalah duit anda,” katanya dalam sidang media hari ini.Beliau hari ini diminta mengulas laporan sejumlah RM114 juta yang dipulangkan semula kepada Najib pada Jun lalu selepas Mahkamah Tinggu Kuala Lumpur menolak permohonan kerajaan untuk pelucuhakan wang tersebut yang didakwa disalahgunakan dari dana 1MDB.Mahkamah memutuskan pendakwaan gagal untuk membuktikan wang tersebut diperolehi daripada aktiviti-aktiviti haram atau diambil dari 1MDB.Najib mendakwa wang tunai yang disita oleh Suruhanjaya Pencegahan Rasuah Malaysia (SPRM) beberapa minggu selepas beliau jatuh daripada pentadbiran kerajaan adalah milik Umno yang beliau simpan.Terdahulu, MalaysiaNow melaporkan wang tersebut masih belum dapat dipastikan sama ada ia sudah dipulangkan semula kepada Umno atau belum.Dalam serbuan susulan tumbangnya pentadbiran Barisan Nasional pada pilihan raya umum 2018, pihak berkuasa menyita beberapa barangan mewah termasuk barang kemas, jam tangan dan beg berjenama yang bernilai ratusan juta ringgit dipercayai berkait dengan skandal 1MDB.Pada Julai 2018, Mahkamah Tinggi menyabitkan kesalahan dan memutuskan hukuman 12 tahun penjara dan denda sebanyak RM210 juta bagi tujuh pertuduhan pecah amanah, pengubahan wang dan salah guna kuasa melibatkan RM42 juta dana 1MDB dan SRC International.Dalam pada itu, Mahathir turut diminta mengulas mengenai persoalan yang disuarakan oleh Ahli Parlimen Damansara dari DAP Tony Pua mengenai apakah pembangkang perlu bertoleransi dengan kerajaan Perikatan Nasional (PN) bagi menyekat “kleptokrat” Umno daripada kembali berkuasa.“Ianya terpulang kepada Yang di-Pertuan Agong dan ahli-ahli Parlimen.“Jika mereka berikan sokongan majoriti kepada Umno, maka Umno akan menjadi kerajaan. Namun jika tak ada yang dapat majoriti, ia terpulang kepada Agong, atau jika tidak ia akan diputuskan dengan pilihan raya, tetapi pilihan raya tidak boleh diadakan,” katanya.Semalam, Pua berkata kembalinya Umno menduduki kerusi perdana menteri akan menyebabkan parti itu menggunakan kuasa politiknya untuk “kembali menjadi lebih kua” selepas pilihan raya umum akan datang.“Dan jika mana-mana pemimpin Umno menjadi PM, bukankah semua kleptokrat akan dilepaskan (atau mungkin mendapat kuasanya kembali)?” soal Pua di samping menambah kemungkinan pembangkang boleh mengambil jalan alternatif dengan bertoleransi dengan kerajaan PN “untuk beberapa waktu lagi” bagi menyekat Umno kembali berkuasa semula.


Kes baru Covid-19 cecah 691, 4 kematian direkodkan

Kementerian Kesihatan (KKM) hari ini mengumumkan sebanyak 691 kes baru menjadikannya rekod tertinggi jangkitan Covid-19 sejak wabak itu mula dikesan awal tahun ini.Ketua Pengarah Kesihatan Dr Noor Hisham Abdullah turut mengumumkan empat kematian baru berkait dengan Covid-19, menjadikan jumlah kumulatif menjadi 141 orang.Perkembangan ini melibatkan 688 kes penularan dalam negara dan tiga kes import. Sehingga kini, Malaysia merekodkan 13,504 kes Covid-19 dengan kes aktif 2,936 kes.Manakala jumlah kumulatif kes sembuh sebanyak 10,247 orang.Noor Hisham berkata, semua pesakit sedang menerima rawatan di hospital dengan 31 pesakit sedang dirawat dalam Unit Rawatan Rapi (ICU).Dalam pada itu, Noor Hisham memaklumkan daripada 688 kes penularan tempatan tersebut, sebanyak 394 kes dikesan daripada Kluster Tembok iaitu di Penjara di Kedah.Ia meliputi 57% daripada jumlah keseluruhan kes yang dilaporkan hari ini.“Kesemua kes positif dalam Kluster Tembok yang merupakan kluster terasing di dalam Kawasan Perintah Kawalan Pergerakan Diperketatkan (PKPD) secara pentadbiran dan di dalam penjara.“Ini bermakna mereka terasing daripada masyarakat,” katanya pada sidang media harian perkembangan Covid-19 hari ini.Sementara itu, kes kematian melibatkan seorang bayi berusia setahun dan tiga lelaki warganegara berusia 60 hingga 85 tahun.Pada perkembangan sama, Noor Hisham mengumumkan terdapat dua kluster baru dikesan hari ini iaitu Kluster Batu di Taiping, Perak dan Kluster Ramai-ramai di Sandakan, Sabah.Setakat jam 12 tengah hari tadi, seramai 1020 orang sudah disaring dengan 860 saringan bagi Kluster Batu dan 166 saringan untuk Kluster Ramai-ramai.


Najib, Rosmah akan periksa 11,991 unit barang kemas yang disita

Bekas perdana menteri Najib Razak dan isteri Rosmah Mansor serta pemilik syarikat barang kemas, Global Royalty Trading SAL dari Lubnan, Samer Halimeh akan memeriksa 11,991 unit barang kemas yang kini disimpan dalam lebih 90 buah kotak di dalam bilik kebal di Bank Negara Malaysia (BNM).Barang kemas itu antara pelbagai barangan yang disita polis dari premis milik Obyu Holdings Sdn Bhd di Pavilion Residences pada Mei 2018.Hakim Mahkamah Tinggi Muhammad Jamil Hussin hari ini menetapkan 12 hingga 15 Julai atau 2 hingga 6 Ogos ini bagi pemeriksaan barang kemas oleh pihak ketiga dan pengurusan kes ditetapkan pada 1 Jun.Terdahulu, timbalan pendakwa raya Faten Hadni Khairuddin berkata berdasarkan simulasi yang telah dilakukan antara pihak pendakwaan, BNM dan pegawai penyiasat kes, pemeriksaan ke atas 11,991 unit barang kemas itu akan mengambil masa antara empat hingga lima hari.“Pemeriksaan bagi setiap kotak akan mengambil masa kira-kira 15 ke 20 minit, tetapi tempoh ini masih bergantung kepada cara pemeriksaan oleh pihak ketiga. Jadi dalam tempoh satu jam, kami menganggarkan lebih kurang empat kotak akan diperiksa.“Bagaimanapun, pihak BNM menasihatkan pihak-pihak terlibat untuk tidak berada di dalam bilik kebal itu lebih daripada lima jam berikutan kandungan oksigen yang rendah. Berdasarkan kiraan kami, pemeriksaan barang kemas ini akan mengambil masa empat hingga lima hari dan ia hanya boleh dilakukan pada hari bekerja,” katanya pada prosiding pengurusan kes lucut hak terhadap Obyu Holdings hari ini.Najib, Rosmah dan Global Royalty merupakan pihak ketiga yang ingin menuntut barang kemas dalam permohonan lucut hak difailkan pendakwaan terhadap Obyu Holdings, yang dimiliki Bustari Yusof.Sementara itu, peguam David Gurupatham yang mewakili Global Royalty berkata Samer kini berada di United Kingdom dan pihaknya akan membuat permohonan pas khas untuk anak guamnya memasuki Malaysia bagi memeriksa barang kemas berkenaan.“Buat masa sekarang, Kementerian Kesihatan Malaysia (KKM) mempunyai sekatan di mana negara yang mengalami kes Covid-19 tinggi tidak dibenarkan masuk ke negara kita. Namun, ada proses di mana pas khas boleh dimohon sekiranya keadaan sesuai. Kami akan membuat permohonan pas khas berdasarkan kebenaran KKM,” katanya.Faten Hadni pula berkata penilaian risiko perlu dibuat terhadap mana-mana individu untuk memasuki Malaysia dari United Kingdom dan pihaknya akan mengkaji dengan lebih lanjut prosedur berkenaan.Dalam prosiding hari ini, peguam Syahirah Hanapiah dan Iskandar Shah Ibrahim mewakii Najib dan Rosmah.Sebelum ini, pemeriksaan untuk barangan kemas itu belum dilakukan setelah Samer tidak dibenarkan memasuki negara ini berikutan sempadan negara ditutup susulan wabak Covid-19.Bagaimanapun, pada 25 Julai tahun lepas, Najib dan Rosmah telah memeriksa sebanyak 306 beg tangan, 401 jam tangan, 16 aksesori jam tangan dan 234 cermin mata yang turut disita dari premis sama.Pada 2019, pihak pendakwaan memfailkan permohonan pelucuthakan terhadap Obyu Holdings bagi menyita pelbagai barang termasuk 11,991 unit barang kemas, 401 utas jam tangan dan 16 jam tangan aksesori, 234 pasang cermin mata dan 306 beg tangan serta wang tunai dalam pelbagai denominasi berjumlah RM114,164,393.44.Wang dan barang kemas itu dirampas oleh pihak berkuasa kerana didakwa terlibat dengan skandal dana 1Malaysia Development Berhad (1MDB).


Kes harian lepasi 3,500 jangkitan

3,543 kes baru Covid-19 direkodkan hari ini menjadikan jumlah keseluruhan kes sebanyak 2,776,699.Pesakit yang sembuh pula mencatat 3,484 hari ini menjadikan jumlah keseluruhan kes sembuh sebanyak 2,705,292.Dalam pada itu, kes yang memerlukan rawatan di unit rawatan rapi (ICU) adalah sebanyak 253 kes di mana 203 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 130 kes di mana 86 adalah kes Covid-19.Dari 3,543 kes harian yang dilaporkan pada hari ini, 53 kes (1.5%) adalah daripada Kategori Tiga, Empat, dan Lima, dan 3,490 kes (98.5%) lagi adalah terdiri daripada Kategori Satu dan Dua.


Data peribadi milik 14 juta pelanggan perkhidmatan kewangan Australia dicuri

Penyedia perkhidmatan kewangan Australia Latitude pada Isnin mengesahkan bahawa kira-kira 14 juta butiran peribadi telah dicuri dalam insiden penggodaman yang menyasarkan syarikat itu baru-baru ini.
Latitude memaklumkan bahawa kira-kira 7.9 juta nombor lesen memandu Australia dan New Zealand dicuri.
"Serangan berniat jahat" itu turut mendedahkan 53,000 nombor pasport, manakala sekitar 100 pelanggan melaporkan kebocoran penyata kewangan bulanan mereka, lapor Xinhua.
Sementara itu, syarikat itu juga mengenal pasti bahawa 6.1 juta rekod tambahan dicuri, termasuk beberapa maklumat peribadi, seperti nama, alamat, telefon dan tarikh lahir.
"Amat mengecewakan bahawa sebilangan besar pelanggan dan pemohon terjejas akibat insiden ini. Kami memohon maaf.
"Kami terus bekerja sepanjang masa untuk memulihkan operasi kami. Kami sedang memulihkan platform yang terjejas dan telah melaksanakan pemantauan keselamatan tambahan," kata Ketua Pegawai Eksekutif Perkhidmatan Kewangan Latitude, Ahmed Fahour.
Polis Persekutuan Australia kini sedang menyiasat insiden berkenaan.
Latitud pertama kali melaporkan serangan siber pada 16 Mac, mengakui bahawa lebih 300,000 dokumen pelanggan dicuri.
Penyerang dipercayai menggunakan log masuk pekerja untuk mencuri data penyedia perkhidmatan syarikat.


Bekas pegawai bank nampak Jho Low dalam konvoi ke rumah Najib pada 2011

Bekas pegawai bank memberitahu Mahkamah Tinggi Kuala Lumpur hari ini bahawa ahli perniagaan dalam buruan Low Taek Jho atau Jho Low berada dalam konvoi kereta ke rumah Najib Razak di Bukit Tunku pada 2011.
Bekas pengarah bukan eksekutif AmBank Cheah Tek Kuang, 75, berkata beliau ke rumah Najib untuk membantu membuka akaun bank bekas perdana menteri itu.
Saksi pendakwaan ke-39 itu berkata demikian ketika disoal balas oleh peguam Muhammad Shafee Abdullah pada perbicaraan kes rasuah dan pengubahan wang haram yang dihadapi Najib membabitkan RM2.3 bilion milik 1Malaysia Development Berhad (1MDB).
Cheah berkata pada Januari 2011, beliau diambil di rumah untuk dibawa ke rumah Najib dengan sebuah kereta.
"Apabila kereta ambil saya, ada konvoi dua tiga kereta. Saya dalam kereta dengan pemandu. Kereta lain ada orang lain. Sampai di rumah Najib, saya nampak Jho Low dalam kereta lain," katanya.
Cheah bagaimanapun berkata beliau tidak berkomunikasi dengan Jho Low semasa di rumah Najib.
Beliau berkata tidak banyak yang diketahuinya tentang Jho Low sebelum 2011, dan ahli perniagaan itu tidak pernah menjadi pelanggan bank tersebut.
"Saya hanya dua atau tiga kali berjumpa dengannya untuk mesyuarat makan tengah hari. Tetapi beliau mempunyai tabiat datang lewat," katanya sambil menambah Jho Low pernah lewat 30 minit.
Saksi itu turut menafikan pernah menerima hadiah telefon BlackBerry daripada Jho Low.
Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Collin Lawrence Sequerah bersambung.


Parlimen hibrid idea bernas, sesuai perkembangan teknologi semasa

Parlimen hibrid adalah satu idea bernas dan sesuai dengan perkembangan sosio-ekonomi, politik dan teknologi semasa yang sedang berlaku kerana ahli Parlimen mesti memainkan peranan dalam menyelesaikan isu dan persoalan yang sedang dialami negara bagi memastikan pandemik Covid-19 dapat diatasi dan dalam keadaan keselamatan mereka sendiri terjaga.Parlimen hibrid, iaitu sebahagian hadir secara fizikal dan sebahagian secara maya, wajar diamalkan dalam suasana sekarang. Ianya boleh dilakukan selagi tidak melanggar garis panduan yang ditetapkan oleh undang-undang dan perlembagaan negara. Apa yang penting adalah Parlimen berjalan dan isu serta permasalahan negara dapat diselesaikan dengan baik.Parlimen hibrid dilihat sesuai dengan pandemik Covid-19 yang masih lagi berada pada tahap yang membimbangkan. Kes baru Covid-19 masih tinggi iaitu berada pada sekitar 5,000 kes baru setiap hari. Walaupun ianya menurun kurang daripada 5,000 tetapi penurunan secara berterusan belum berlaku dan tidak meyakinkan bahawa kes akan turun secara drastik. Kita masih memerlukan beberapa tempoh masa bagi mempastikan kes menurun dengan konstan.Parlimen hibrid dapat dilihat selaras dengan usaha memerangi Covid-19. Jumlah ahli parlimen yang akan berada di Dewan Rakyat dan Dewan Negara adalah dalam bilangan yang kecil berbanding dengan parlimen secara fizikal sepenuhnya. Ini adalah satu langkah yang bijak bagi mengurangkan penularan jangkitan Covid-19.Ahli Parlimen hanya perlu berada di kawasan masing-masing, mengadap komputer dengan bebas memberikan pendapat dan pandangan secara terbuka. Idea dapat dikongsi dan dibahas secara bebas tanpa halangan. Dengan kemudahan teknologi semasa masing-masing ahli Parlimen berada di pejabat/kediaman masing-masing di seluruh negara.Parlimen secara hibrid ini bukan sahaja dapat memberikan kesan yang baik kepada pencegahan penularan, tetapi juga boleh memberikan kesan yang besar kepada penjimatan kos. Kos pengangkutan dan penginapan ahli Parlimen dapat dijimatkan. Bayangkan angka mudah kalau RM10,000 bagi seorang ahli Parlimen, berapa kosnya dengan 200 orang ahli Parlimen.Apa yang lebih penting yang perlu diketengahkan dalam sidang Parlimen adalah persoalan dan permasalahan utama yang sedang dihadapi oleh rakyat dan negara sekarang, iaitu masalah pandemik Covid-19 dan keadaan ekonomi negara yang sukar, dapat dicari cara untuk diatasi.Semestinya dalam seramai 220 orang ahli Parlimen akan ada idea bernas yang dapat dibincangkan bersama bagi mencari jalan agar angka sekitar 5,000 sehari (dan angka kematian yang agak besar setiap hari) dapat dicari jalan keluar.Seperti dinyatakan oleh Raja-Raja Melayu, nyawa dan kehidupan rakyat wajib diutamakan mengatasi perkara-perkara lain, sebab itulah mereka menyokong dan senada dengan pendirian Yang di-Pertuan Agong yang menitahkan Parlimen dan Dewan Undangan Negeri segera bersidang.Atas semangat ini juga, Raja-Raja Melayu menyarankan supaya kaedah dan prosedur persidangan seperti yang diamalkan di beberapa buah negara yang terbukti dapat mengawal rangkaian jangkitan virus Covid-19 wajar diperkenan dan diterima pakai di negara ini.Raja-Raja Melayu pasti sedar bahawa walaupun kita hanya ada 220 orang ahli parlimen sahaja tetapi setiap satu persidangan Parlimen melibatkan bilangan lebih ramai daripada itu kerana melibatkan pegawai-pegawai Parlimen, pegawai-pegawai menteri dan timbalan menteri, pegawai-pegawai keselamatan dan kakitangan-kakitangan kerajaan lain.Ini berbeza berbanding persidangan Dewan Undangan Negeri yang melibatkan bilangan jauh lebih kecil yang memungkinkan untuk ia dilaksanakan secara fizikal untuk sesetengah negeri kecil walaupun persidangan hibrid lebih sesuai untuk negeri besar.Adalah dicadangkan supaya satu Peraturan Mesyuarat Dewan untuk perlaksanaan persidangan hibrid diluluskan segera oleh Jawatankuasa Khas Persidangan Hibrid dan diseragamkan penggunaannya untuk persidangan Dewan Undangan Negeri.Menyedari proses dan prosedur yang diperlukan untuk membuat persiapan terperinci bagi perlaksanaan persidangan hibrid maka pengumuman Yang di-Pertua Dewan Rakyat dan Dewan Negara mengenai tempoh masa diperlukan wajar diterima baik.Adalah sesuatu yang tidak wajar untuk mana-mana pihak mempertikaikan keprihatinan Yang di-Pertua Dewan Rakyat dan Dewan Negara terhadap soal peraturan Dewan dan keselamatan mereka yang terlibat dalam persidangan sebagai usaha melambatkan persidangan.Dalam masa yang sama semua ahli parlimen jangan menimbulkan konflik baru politik yang tidak berkesudahan kerana jika ini dibangkitkan maka akan menimbulkan kesan yang buruk kepada ekonomi dan galakan kepada pelabur asing.Tumpuan harus diberikan kepada masalah yang sedang dihadapi rakyat dan negara. Andai kata persoalan kepada pembentukan kerajaan baru berlaku, ia pasti akan memberikan kesan yang buruk kepada ekonomi dan pelaburan asing. Elakkan pertembungan antara parti-parti politik kerajaan dan pembangkang dan juga di kalangan sama-ama parti politik kerajaan.Buat masa ini persoalan percaturan dan penyusunan semula kuasa politik pemerintah-pembangkang mesti diketepikan. Tumpuan mesti diberikan kepada masalah pandemik Covid-19 yang belum selesai dan usaha membina kestabilan, kemakmuran dan peluang ekonomi yang lebih baik bagi seluruh rakyat.Adalah tidak wajar ahli-ahli politik bercakaran membentuk percaturan baru sedangkan bilangan pesakit Covid-19 semakin bertambah, dan mereka yang sedang bertembung menentukan hidup-mati di katil-katil wad kecemasan semakin besar jumlahnya, doktor dan jururawat lelah tanpa cukup rehat merawat pesakit yang tenat.Ungkapan YDPA pada 16 Jun lalu supaya parlimem bersidang segera adalah bagi menyelesaikan masalah yang sedang kita hadapi. Jauh sekali daripada membuka ruang kepada percaturan kuasa politik baru yang haru-biru dan membimbangkan.Dengan kemudahan teknologi yang ada, parlimen secara hibrid adalah suatu kaedah yang sangat wajar. Cara persidangan hanya proses, parlimen secara hibrid adalah dicadangkan oleh Raja-Raja Melayu sendiri. Jangan pertikaikan proses, pentingkanlah matlamatnya.Mohd. Noor Yazid adalah pensyarah di Fakulti Sains Sosial dan Kemanusiaan, Universiti Malaysia Sabah, Kota Kinabalu.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Jumlah mangsa banjir terus menurun di Johor, Melaka

Jumlah mangsa banjir di Johor dan Melaka terus menunjukkan penurunan setakat pagi ini.Di Johor, jumlah mangsa mencatatkan 1,227 orang setakat 8 pagi ini berbanding 2,154 orang petang semalam, dengan 26 pusat pemindahan sementara (PPS) masih beroperasi.Pengerusi Jawatankuasa Kesihatan dan Alam Sekitar Johor R. Vidyananthan berkata empat daerah masih terjejas banjir dengan Muar merekodkan jumlah mangsa tertinggi iaitu 547 orang, Segamat (417), Tangkak (182) dan Batu Pahat (81).Beliau berkata satu stesen sungai mencatat paras bahaya iaitu Sungai Muar di Bukit Kepong, Muar, manakala satu lagi stesen sungai mencatat paras amaran iaitu Sungai Muar di Buloh Kasap, Segamat.Katanya setakat ini, hanya satu daerah di negeri berkenaan dilaporkan mendung iaitu Mersing, namun keadaan cuaca di sembilan daerah lagi iaitu Johor Bahru, Muar, Batu Pahat, Segamat, Pontian, Kluang, Kota Tinggi, Tangkak dan Kulai dilaporkan cerah.Di Melaka, Pengarah Angkatan Pertahanan Awam Malaysia (APM) Melaka Cuthbert John Martin Quadra berkata mangsa banjir di negeri itu berkurangan kepada 69 mangsa daripada 21 keluarga pada 8 pagi ini berbanding 112 mangsa daripada 33 keluarga pada 4 petang semalam.Beliau berkata kesemua mangsa kini ditempatkan di dua PPS di Jasin.


Kerajaan akan teliti rentas negeri sempena Aidilfitri, kata PM

Kerajaan akan meneliti mengenai kebenaran pergerakan rentas negeri bersempena Aidilfitri yang akan disambut pada pertengahan Mei depan, kata Perdana Menteri Muhyiddin Yassin.Pada masa sama, beliau turut membayangkan kemungkinan membenarkan solat sunat Aidilfitri serta aktiviti takbir raya dan kunjung-mengunjung ke rumah berdekatan selepas kerajaan sebelum ini memberikan kebenaran mengadakan solat sunat tarawih pada Ramadan kali ini.“Lepas ini, besok (nanti) nak raya, mungkin boleh buat solat raya bersama-sama takbir dan sebagainya, atapun selepas itu boleh ziarah, kalau rumah sebelah bolehlah kot, tapi nak rentas negeri balik kampung, saya belum dapat nak bagi jawapan.“Untuk itu, kita akan teliti… insya-Allah, nanti akan diumumkan pada masa yang sesuai,” katanya ketika berucap pada majlis Sarapan Pagi bersama masyarakat Felcra Bukit Kepong, hari ini.MENYUSUL LAGI


Tiada penghantaran jet pejuang ke Ukraine, kata Biden

Presiden Amerika Syarikat (AS) Joe Biden pada Isnin berkata bahawa beliau tidak akan meluluskan penghantaran jet pejuang F-16 ke Ukraine, lapor Xinhua.
"Tidak", kata Biden sebagai jawapan kepada soalan yang diajukan berhubung kemungkinan penghantaran jet pejuang ke negara yang dilanda konflik itu.
Sementara itu, ditanya mengenai keputusan pentadbiran mengenai kemungkinan penghantaran F-16 ke Ukraine, Timbalan Penasihat Keselamatan Negara AS Jonathan Finer berkata ketika ditemui di MSNBC Khamis lalu bahawa "kami tidak memutuskan untuk membekalkan mana-mana sistem tertentu".
"Kami cuba menyesuaikan bantuan yang diberikan dengan fasa pertarungan dihadapi oleh Ukraine," katanya.
Jet pejuang dianggap pantang larang (taboo) dari segi bantuan ketenteraan untuk Ukraine, kerana bimbang penghantaran sedemikian akan membawa kepada peningkatan konflik yang tidak terkawal meskipun Kyiv terus meminta bantuan aset berkenaan.
Menteri Luar Ukraine Dmytro Kuleba menerusi ciapan di Twitter pada Rabu lalu bahawa mendapatkan peruntukan jet pejuang keluaran Barat adalah antara "tugas baharu" Ukraine.
Pada hari yang sama, Amerika Syarikat dan Jerman mengumumkan keputusan menghantar kereta kebal ke Ukraine.
Rayuan Ukraine untuk memperoleh jet pejuang turut ditolak Jerman.


Noraini menyerah kepada desakan Zahid, letak jawatan menteri

Noraini Ahmad hari ini menjadi menteri kedua yang meletakkan jawatan Kabinet susulan tekanan daripada Presiden Umno Ahmad Zahid Hamidi.Menteri pengajian tinggi itu berkata beliau akur dengan keputusan parti untuk menarik sokongan terhadap Perdana Menteri Muhyiddin Yassin.“Keputusan parti akan dilaksanakan ketika Parlimen bersidang.“Saya percaya, kita sudah berusaha melakukan yang terbaik dalam menguruskan negara mendepani pandemik Covid-19 yang telah menjejaskan kehidupan manusia di seluruh dunia,” kata ahli Parlimen Parit Sulong itu dalam satu kenyataan petang Ini.Peletakan jawatan Noraini menyusuli Shamsul Anuar Nasarah yang meletakkan jawatan sebagai menteri tenaga dan sumber asli, menyatakan kesetiaannya kepada Umno.Terdahulu, MalaysiaNow melaporkan Zahid memberikan kata dua kepada Noraini yang merupakan ketua wanita parti itu supaya meletakkan jawatan Kabinet atau dipecat daripada parti.“Noraini menangis apabila diberikan kata dua seperti ini, dia sayangkan parti pada masa sama sebagai anggota pentadbiran kerajaan dia tahu sekarang bukan masa sesuai untuk terus berpolitik.“Mungkin Noraini akan akur kepada Zahid,” kata sumber dalaman Umno kepada MalaysiaNow.Sebelum diberikan kata dua, Noraini dipercayai antara 11 orang ahli Parlimen Umno yang dikatakan Zahid bersetuju untuk menarik sokongan terhadap Muhyiddin.


Penjaja kecil dibenarkan beroperasi sepanjang PKP 3.0

Kerajaan mengumumkan penjaja kecil dibenarkan beroperasi sepanjang tempoh sekatan penuh pergerakan di bawah perintah kawalan pergerakan (PKP) dengan syarat mendapat permit penjaja yang dikeluarkan oleh pihak berkuasa tempatan (PBT).Dalam satu kenyataan, kementerian perumahan dan kerajaan tempatan (KPKT) berkata penjaja kecil tidak perlu mendapatkan kelulusan melalu CIMS yang dikeluarkan oleh kementerian perdagangan antarabangsa dan industri (Miti).Penjaja kecil juga perlu mendapatkan kebenaran polis sekiranya lokasi perniagaan mereka melibatkan pergerakan merentas daerah, dengan mengemukakan bukti permit penjaja oleh PBT berkenaan.KPKT turut memutuskan syarat tersebut melibatkan penjaja kecil sahaja dan tidak melibatkan penjaja pasar tani, pasar minggu, pasar malam dan pasar tamu.“Keputusan ini berkuatkuasa serta merta dan terpakai sepanjang tempoh PKP 3.0.“Semua penjaja kecil yang telah diberi kebenaran beroperasi dan melakukan pergerakan rentas daerah mestilah mematuhi prosedur operasi standard (SOP) yang telah ditetapkan oleh Majlis Keselamatan Negara (MKN) dan kementerian kesihatan Malaysia (KKM),” menurut kenyataan itu.30 Mei lalu, Putrajaya menetapkan pengecualian kepada sekurang-kurangnya 17 sektor utama perkhidmatan untuk meneruskan operasi sepanjang sekatan pergerakan penuh (SPP) atau “total lockdown” yang bermula hari ini.Pada Isnin, satu hari selepas pengumuman tersebut, kementerian kewangan turut megumumkan penambahan satu lagi sektor iaitu elektrik dan elektronik untuk terus beroperasi kerana melibatkan perdagangan dan pembuatan alatan perkhidmatan kesihatan yang merupakan industri kritikal sepanjang pandemik.


Bekas timbalan menteri Lajim Ukin meninggal dunia akibat Covid-19

Pengerusi Eksekutif Amanah Ikhtiar Malaysia (AIM) Lajim Ukin meninggal dunia akibat Covid-19 di Hospital Pakar KPJ, pagi ini.Perkara itu disahkan isterinya Normilah Siong ketika dihubungi Bernama, dan memaklumkan Allahyarham, 66, meninggal dunia pukul 6.23 pagi tadi.Sementara itu pegawai khasnya Ismail Norazman berkata, jenazah Allahyarham yang juga bekas timbalan ketua menteri Sabah akan dibawa ke kampung halaman beliau di Kampung Kebatu, Beaufort untuk disemadikan.“Terima kasih untuk segala doa kalian. Semoga Allah menempatkan beliau dalam kalangan hamba-Nya yang soleh di sisi-Nya kelak, diampunkan segala dosa dan diterima segala amal kebaikannya di dunia,” katanya menerusi kenyataan hari ini.Pada 24 Ogos lepas, ahli Majlis Pimpinan Tertinggi Bersatu itu, ditidurkan pada jam 2 petang di hospital sama untuk rawatan susulan akibat jangkitan Covid-19.


Mengapa permohonan Pejuang perlu rujuk menteri? Dr Mahathir soal RoS

Pengasas Pejuang, Dr Mahathir Mohamad hari ini mempersoal tindakan Jabatan Pendaftaran Pertubuhan (RoS) merujuk permohonan pendaftaran parti itu sebagai entiti politik yang sah kepada Menteri Dalam Negeri Hamzah Zainudin.Mahathir berkata mengikut lunas undang-undang, RoS berhak melulus atau menolak sesuatu permohonan tanpa melibatkan campur tangan menteri kementerian tersebut.Bekas perdana menteri itu berkata, RoS sudah memberi jaminan permohonan partinya boleh diluluskan selepas memenuhi cadangan pengarah jabatan itu supaya meminda beberapa perkara dalam perlembagaan parti.“Walaupun baik, tapi RoS kata kena rujuk menteri.“Ini bermakna proses pentadbiran sudah dipolitikkan. Melebihi peraturan dan udang-undang. Kenapa kena rujuk menteri?” katanya pada sidang media di Putrajaya sehari selepas dimaklumkan bahawa permohonan Pejuang ditolak.RoS dilaporkan menghantar surat kepada Setiausaha Agung Penaja Pejuang Amiruddin Hamzah mengenai penolakan permohonan itu pada 5.50 petang semalam, atas alasan pendaftarannya dibuat secara tidak teratur.“Walaupun baik, tapi RoS kata kena rujuk menteri.Hari ini sepatutnya ditetapkan bagi pendengaran permohonan kebenaran semakan kehakiman yang difailkan Pejuang bagi mencabar tindakan RoS yang masih belum meluluskan pendaftaran parti itu.Mengulas lanjut, Mahathir berkata pihaknya akan mengemukakan rayuan permohonan pendaftaran kepada menteri berkenaan, esok.“Kita berpendapat kita akan ikut segala peraturan dan undang-undang supaya tak ada sebab RoS akan tolak kita,” katanya.Pada 10 Disember 2020, Amiruddin memfailkan permohonan itu di Mahkamah Tinggi memohon mahkamah mengisytiharkan tindakan kedua-dua responden tidak memberikan sebarang keputusan atau mendaftarkan parti Pejuang adalah bercanggah dengan kewajiban statutori mereka serta tidak munasabah dan bersifat mala-fide (berniat jahat).Beliau juga secara alternatif memohon deklarasi bahawa kegagalan kedua-dua responden mendaftarkan permohonan pendaftaran parti itu sebagai pertubuhan berdaftar adalah bercanggah dengan pengharapan sah pemohon.Turut dipohon perintah mandamus bagi memaksa kedua-dua responden memutuskan permohonan pendaftaran Pejuang mengikut Seksyen 7(1) Akta Pertubuhan 1966 dalam tempoh tujuh hari dari tarikh penghakiman, kos dan relif lain yang difikirkan wajar oleh mahkamah.


Kalau jatuhkan saya kerana lawan rasuah, silakan, kata Anwar di sebalik usaha bebaskan Najib, Zahid

Perdana Menteri Anwar Ibrahim berkata beliau bersedia menanggung akibat dalam memerangi pemimpin terlibat rasuah, tanpa merujuk secara spesifik terhadap mana-mana pihak berhubung perkembangan terkini berkaitan timbalannya Ahmad Zahid Hamidi dan Najib Razak yang sedang menjalani hukuman penjara.
Anwar berkata beliau tidak akan berkompromi dalam memerangi pemimpin yang merompak kekayaan negara.
“Itu tekad saya, senang susah saya hadapi. Kalau nak jatuhkan kerana saya lawan rasuah, silakan, tetapi saya tidak akan bertolak ansur daripada bersihkan negara ini dan selamatkan bangsa kita dan negara kita daripada tindakan orang yang merompak kekayaan negara," katanya dipetik Bernama ketika berucap pada majlis berbuka puasa di kawasan Parlimennya di Tambun.
Kenyataan ini dikeluarkan ketika kritikan semakin memuncak mengenai percubaan baru oleh pemimpin Umno bagi mendapatkan pengampunan diraja untuk Najib, yang sedang menjalani hukuman penjara atas tuduhan rasuah SRC International melibatkan puluhan juta ringgit.
Sementara itu, perbicaraan rasuah melibatkan Presiden Umno, Zahid yang memainkan peranan penting dalam memberikan sokongan partinya kepada Anwar untuk dilantik sebagai perdana menteri tahun lalu, ditangguhkan semalam selepas timbalan pendakwa raya memberitahu mahkamah bahawa mereka diarahkan untuk tidak membantah permohonan oleh pihak pembelaan.
Mahkamah juga diberitahu bahawa Suruhanjaya Pencegahan Rasuah Malaysia (SPRM) sedang melakukan "siasatan lanjut" terhadap bukti baru apabila peguamnya menghantar surat representasi kepada peguam negara untuk menggugurkan 47 pertuduhan terhadapnya.
Ia susulan beberapa hari selepas pendedahan mengejutkan bahawa Menteri di Jabatan Perdana Menteri (undang-undang) Azalina Othman Said memberitahu peguam Najib mengenai status siasatan SPRM terhadap hakim Nazlan Ghazali yang mensabitkan bekas pemimpin itu pada 2020.
Dalam surat itu, Azalina mengesahkan memaklumkan kepada peguam Muhammad Shafee Abdullah bahawa SPRM mendapati Nazlan mempunyai konflik kepentingan ketika mempengerusikan kes itu.
Berita mengenai pendedahan itu menimbulkan kemarahan aktivis masyarakat sivil dan peguam, yang turut mengkritik sikap berdiam diri peguam negara.
"... Peguam negara sendiri adalah bekas hakim Mahkamah Persekutuan dan pastinya menyedari kesan buruk daripada sikap berdiam diri beliau terhadap badan kehakiman dan kesucian pentadbiran keadilan," kata kenyataan bersama peguam.
Mereka juga mempersoalkan sikap berdiam diri Anwar ketika sekutu politiknya menyerang hakim tersebut.
"Badan kehakiman, sebuah institusi yang penting dalam negara, salah satu tonggak demokrasi kita, sedang diserang dan perdana menteri hanya berdiam diri," tulis bekas duta Malaysia Dennis Ignatius.
"Apakah tiada kemarahan moral daripada individu yang sentiasa melaungkan tadbir urus yang baik? Adakah perdana menteri tiada masalah dengan konspirasi untuk memfitnah hakim dan menjejaskan badan kehakiman?"
Semalam, seorang ahli Parlimen dari PKR memberi amaran sebarang tindakan perdana menteri untuk menyokong permohonan Najib dan Zahid akan membawa akibat buruk kepada pentadbirannya pada pilihan raya negeri akan datang.
Anwar dan peguam negara adalah sebahagian daripada ahli Lembaga Pengampunan yang akan mempertimbangkan permohonan pengampunan untuk Najib.
Penganalisis berkata apa sahaja keputusan rayuan itu akan memberi kesan kepada kerajaan Anwar, yang memerlukan sokongan daripada Umno untuk terus berkuasa.


WHO isytihar cacar monyet bukan lagi kecemasan kesihatan awam

Pertubuhan Kesihatan Sedunia (WHO) mengisytiharkan bahawa wabak cacar monyet bukan lagi kecemasan kesihatan awam antarabangsa semalam, setahun selepas penyakit itu mula merebak ke seluruh dunia.
Berikutan penurunan jumlah kes, Ketua Pengarah WHO Tedros Adhanom Ghebreyesus pada sidang media dalam talian memberitahu, beliau “dengan penuh harapan mengisytiharkan” bahawa amaran tertinggi wabak itu ditarik balik selepas mendapat nasihat daripada Jawatankuasa Keselamatan PBB.
Pengumuman itu dibuat hanya seminggu selepas WHO mengatakan bahawa Covid-19 juga bukan lagi menjadi Kecemasan Kesihatan Awam Kebimbangan Antarabangsa (PHEIC).
"Walaupun kecemasan cacar monyet dan Covid-19 kedua-duanya sudah berakhir, ancaman gelombang penularannya masih kekal. Kedua-dua virus terus menular dan kedua-duanya terus membunuh," kata Tedros.
"Cacar monyet terus menimbulkan cabaran kesihatan awam penting yang memerlukan tindak balas teguh, proaktif dan mampan," tambahnya, menyeru negara untuk terus berwaspada.
Walaupun sudah lama terdapat di bahagian Afrika Tengah dan Barat, pada Mei tahun lalu kes cacar monyet mula muncul di Eropah, Amerika Utara, kebanyakannya di kalangan lelaki yang melakukan hubungan seks sejenis.
WHO mengisytiharkan cacar monyet adalah PHEIC pada bulan Julai. Bagaimanapun, bilangan individu yang dijangkiti penyakit itu – yang menyebabkan demam, sakit otot dan ruam pada kulit – telah menurun secara konsisten sejak itu.
Lebih 87,000 kes dan 140 kematian telah dilaporkan dari 111 negara semasa wabak global, menurut kiraan WHO.
Akan tetapi hampir 90% kes direkodkan dalam tempoh tiga bulan lepas berbanding tempoh tiga bulan sebelumnya, kata Tedros.
"Walaupun kami mengalu-alukan trend penurunan kes cacar monyet di seluruh dunia, virus itu terus menjejaskan komuniti di semua wilayah, termasuk di Afrika, di mana penularan masih belum ditangani dengan baik," katanya.
Selepas status itu ditarik balik untuk Covid dan cacar monyet, kini hanya terdapat satu PHEIC yang diisytiharkan oleh WHO – untuk virus polio, yang diisytiharkan pada Mei 2014.


Khairy jelaskan mengapa tidak ambil vaksin Pfizer

Khairy Jamaluddin mengesahkan tidak akan mengambil vaksin Covid-19 daripada jenama Pfizer-BioNTech, yang pertama tiba di Malaysia bersama-sama dengan barisan hadapan dan pemimpin kerajaan lain dalam fasa pertama.Sebaliknya beliau yang juga menteri sains, teknologi dan inovasi yang bertanggungjawab dalam menguruskan pembelian vaksin bernilai berbilion-bilion ringgit, mengesahkan akan menunggu jenama vaksin Covid-19 yang diluluskan Bahagian Regulatori Farmasi Negara (NPRA) seterusnya.Katanya, selepas meneliti beberapa pandangan dan pendapat rakyat dan pada masa sama melihat kebanyakan pemimpin utama termasuk Ketua Pengarah Kesihatan Dr Noor Hisham Abdullah dan barisan hadapan menerima vaksin Pfizer membuatkan rakyat semakin yakin dengan vaksin tersebut.Beliau bagaimanapun berkata, wujud keraguan dalam kalangan masyarakat mengenai keberkesanan jenama lain yang akan dilancarkan.“Jadi sekarang ini rakyat tanya semua orang ambil vaksin Pfizer, barang baik yang lain-lain ini semua untuk orang biasa sahaja.“Jadi saya dah buat keputusan semalam saya akan ambil vaksin yang akan diluluskan seterusnya. Apa sahaja vaksin yang diluluskan seterusnya saya orang pertama ambil.“Kalau Sinovac then Sinovac, kalau daripada Rusia then Russia, kalau Xineca then Xineca lah. Saya tidak akan ambil vaksin Pfizer,” katanya pada sidang media khas selepas menerima 200 liter vaksin Sinovac dari China hari ini.Pada Rabu lepas, Perdana Menteri Muhyiddin Yassin menjadi yang pertama diberikan suntikan vaksin Pfizer, ketika negara melancarkan program imunisasi kebangsaan secara besar-besaran yang diharapkan dapat diselesaikan pada akhir tahun ini.Vaksin Sinovac dari China adalah kumpulan vaksin kedua yang tiba selepas Pfizer sekitar 200 liter yang akan diubah menjadi lebih dari 300,000 dos.Malaysia membeli 14 juta dos Sinovac, yang bakal merangkumi kira-kira satu per lima populasi negara.


Pekerja Sri Lanka teruskan mogok walau kerajaan haramkan

Para pekerja Sri Lanka melancarkan mogok pada Rabu, menentang pengharaman protes oleh kerajaan yang merancang selamatkan negara kepulauan daripada muflis, sekali gus membuatkan hospital, bank dan pelabuhan terpaksa ditutup.
Presiden Ranil Wickremesinghe berdepan kemarahan orang ramai berhubung kenaikan cukai yang tinggi dan pemotongan perbelanjaan yang dikenakan untuk mendapatkan bantuan Tabung Kewangan Antarabangsa (IMF).
Lebih kurang 40 kesatuan sekerja, termasuk kakitangan hospital kerajaan dan pekerja bank, keluar bermogok.
Doktor di Hospital Kebangsaan Sri Lanka di Colombo berkata hanya kes kecemasan sedang dirawat, manakala janji temu dibatalkan di klinik dan hospital swasta.
Pekerja elektrik dan juruwang bank turut bermogok manakala pekerja di dok mengadakan bantahan waktu makan tengah hari di pelabuhan ibu negara.
Pada Selasa, Wickremesinghe menggunakan kuasa eksekutifnya untuk keluarkan perintah "perkhidmatan penting" yang secara langsung melarang protes dirancang kesatuan sekerja, selain penjawat awam yang mengingkari perintah itu berisiko kehilangan pekerjaan.
Pemimpin kesatuan berkata mereka diberitahu oleh Wickremesinghe pada Sabtu bahawa beliau tidak boleh mengurangkan cukai pendapatan kerana ia syarat IMF untuk mengeluarkan pakej bantuan.
Haritha Aluthge dari Persatuan Pegawai Perubatan Kerajaan memberitahu pemberita di Colombo kesatuannya merancang untuk meneruskan mogok.
"Protes sehari tidak akan gugat pihak berkuasa," katanya. "Kami perlu ambil langkah yang lebih hebat."
Sri Lanka memohon bantuan IMF selepas gagal membayar hutang luar negara AS$46 bilion (kira-kira RM206 bilion) pada April lepas.
IMF masih belum mengeluarkan dana tersebut sementara menunggu jaminan kewangan daripada China, pemiutang dua hala tunggal terbesar Sri Lanka.
Krisis ekonomi Sri Lanka yang tidak pernah berlaku sebelum ini sejak akhir 2021 telah menyebabkan kekurangan makanan, bahan api dan ubat-ubatan yang teruk selain mengakibatkan protes berbulan-bulan yang menggulingkan presiden Gotabaya Rajapaksa pada Julai.
Wickremesinghe, yang dipilih oleh parlimen untuk menggantikan Rajapaksa, berkata ekonomi menguncup sebanyak 11% tahun lepas dan pulau itu akan kekal muflis sehingga sekurang-kurangnya 2026.
Beliau juga telah mengumumkan bahawa negara tidak mempunyai wang untuk membiayai pilihan raya kerajaan tempatan yang dijadualkan pada 9 Mac, menyebabkan tuduhan yang beliau menggunakan krisis ekonomi untuk menyekat demokrasi.


Umno tak boleh ubah keputusan BN sesuka hati, kata MIC

Umno tidak boleh mengubah keputusan tanpa berbincang dengan Majlis Tertinggi Barisan Nasional (BN) berhubung kerjasama dengan Perikatan Nasional (PN), kata MIC.Timbalan Presiden MIC M Saravanan berkata, apa jua keputusan harus melalui proses perbincangan kerana keputusan untuk bersama dengan PN membentuk kerajaan sebelum ini dilakukan sebagai “en-bloc” BN dan bukannya atas mana-mana parti.“Umno selalu berubah-ubah pendirian. Hari ini cakap lain, hari tu cakap lain dan mungkin esok juga cakap lain,” kata Saravanan pada sidang media majlis pelancaran karnival kerjaya kebangsaan 2021 hari ini.“Janganlah macam tu, apa sahaja keputusan untuk bersama atau tidak dengan PN harus dibincang”.Tambah Saravanan, MIC sentiasa memantau perkembangan pendirian yang dinyatakan Umno mengenai hubungan dengan Bersatu, namun katanya ia perlu dibincangkan dengan lebih mendalam pada mesyuarat MT BN yang dijadualkan pada 3 Mac ini.Sebelum ini beberapa laporan media menyatakan Umno sudah sebulat suara menolak Bersatu dan PN pada Pilihan Raya Umum Ke-15 (PRU15) dalam satu pertemuan di Janda Baik, Pahang Jumaat lepas.Keputusan itu dikatakan membawa kemungkinan Umno akan bertanding atas tiket sendiri.Bagaimanapun Jabatan Komunikasi Strategik (JKS) Penerangan Umno menafikan laporan tersebut dengan mengatakannya tidak sahih.Sementara kemelut dalaman Muafakat Nasional (MN) mulai timbul selepas Setiausaha Agung PAS, Takiyuddin Hassan mengumumkan parti itu akan terlibat sama dalam pendaftaran PN bersama Bersatu.Bagaimanapun, Umno kekal dengan pendirian untuk meneruskan MN dan tidak akan menyertai PN sebagai gabungan politik.MN ditubuhkan secara rasmi pada 14 September 2019 merupakan sebuah gagasan kerjasama antara Umno dan PAS.Gabungan MN antara parti yang dipimpin Ahmad Zahid Hamidi dan Abdul Hadi Awang selepas itu memasuki satu lagi fasa baru apabila kedua-duanya bersetuju untuk memberi kerjasama kepada kerajaan PN yang diterajui Perdana Menteri, Muhyiddin Yassin yang juga Presiden Bersatu selepas jatuhnya kerajaan Pakatan Harapan (PH) pada Februari lalu.


Tangis, sorak gembira sambut pembukaan Tambak Johor, Linkedua

Sebak. Begitulah dapat digambarkan perasaan ramai rakyat Malaysia yang telah dengan sabar menantikan detik pembukaan semula Tambak Johor, yang pernah disifatkan sebagai antara laluan darat tersibuk di dunia, tepat 12 tengah malam tadi.Dua minit sebelum menjelang detik itu, kelihatan ramai orang berjalan kaki daripada arah Kompleks Kastam dan Imigresen (CIQ) Singapura menuju ke Malaysia, menyebabkan ramai yang sedang menunggu bersorak kegembiraan.“Welcome back” dan “selamat kembali ke Malaysia”, antara dilaungkan mereka yang berkumpul di R&F Mall berdekatan dengan Tambak Johor, serta disambut dengan percikan bunga api.Tambak Johor dan Lebuhraya Linkedua, yang sepi sepanjang pelaksanaan perintah kawalan pergerakan (PKP) kembali “bernyawa” selepas hampir dua tahun, dengan pembukaan sempadan negara bermula hari ini.Suasana di sekitar Johor Bahru turut meriah, dengan orang ramai berkumpul bagi menunggu ketibaan ahli keluarga mereka dari Singapura, dan ada juga yang hadir hanya untuk merasai detik bersejarah itu.Tinjauan Bernama mendapati, kenderaan yang keluar dari arah Singapura turut membunyikan hon, selain penumpangnya bersorak kegembiraan.Mohd Fauzan Hafizi Rosli, 33, yang bekerja sebagai seorang juruteknik di republik itu sejak empat tahun lepas, menitiskan air mata sebaik ditanya mengenai perasaannya dapat kembali ke tanah air.Pemuda berasal dari Kota Tinggi itu berkata beliau akhirnya dapat melepaskan kerinduan, selepas dua tahun tidak dapat bertemu anak dan isteri.“Isteri tidak tahu pun saya balik, buat kejutan untuk dia, harap menjadilah kejutan saya ini…sudah lama saya tidak dapat berjumpa keluarga.“Terima kasih buat kerajaan Malaysia dan Singapura, yang menjayakan pembukaan sempadan ini,” katanya ketika ditemui di CIQ Kompleks Sultan Abu Bakar (KSAB), Gelang Patah.Mohd Fauzan berkata lebih manis lagi, apabila kepulangan rakyat Malaysia bermula hari ini, adalah ketika umat Islam hampir menyambut bulan Ramadan.“Dah dua tahun beraya di negara orang, rasa sebak ada, terharu pun ada…tidak tahu macam mana hendak berjumpa dengan isteri dan anak,” katanya.Pada 25 Mac lepas, Perdana Menteri Ismail Sabri Yaakob dan Perdana Menteri Singapura Lee Hsien Loong menerusi kenyataan bersama memaklumkan, kedua-dua negara bersetuju untuk membuka sepenuhnya sempadan darat bagi pengembara yang telah lengkap vaksinasi mulai 1 April, selaras dengan fasa peralihan ke endemik.Malaysia dan Singapura juga akan membenarkan pengembara yang telah lengkap vaksinasi, untuk merentas sempadan darat tanpa perlu menjalani kuarantin atau melaksanakan ujian Covid-19, termasuk ujian prapelepasan dan semasa ketibaan.


Siapa 'alihkan gol'?, Syed Saddiq selar Pemuda PKR berhubung skandal LCS

Ahli Parlimen Muar Syed Saddiq Syed Abdul Rahman menyelar tuduhan Pemuda PKR yang menuduh beliau cuba "mengalihkan tiang gol" dalam soal usul membahaskan isu kapal tempur pesisir (LCS).
Ia selepas gesaan presiden Muda itu untuk membincangkan skandal LCS dikritik Pemuda PKR yg turut mahu penglibatan parti pimpinannya dalam kerajaan dinilai semula.
Bercakap dalam satu sidang media di lobi Parlimen hari ini, beliau mempersoalkan pihak manakah yang sedang cuba "mengalihkan tiang gol" dalam skandal tersebut.
Katanya lagi, pihak yang mencadangkan supaya tindakan diambil terhadap dirinya kerana membangkitkan isu LCS adalah kumpulan yang sama sebelum pilihan raya meminta perbahasan tergempar mengenai isu sama di Parlimen.
Katanya lagi, bukan itu sahaja, kumpulan yang sama itu juga tanpa menunggu perbahasan dan siasatan dijalankan sudah menyatakan akan menangkap dan menghantar pemimpin-pemimpin utama yang terlibat dalam skandal tersebut ke penjara.
"Saya tak kata kita humban mereka dalam penjara. Saya tak katakan tuduhan sebegini. Yang saya pohon adalah 'proper due process' iaitu adakan perbahasan ini iaitu isu yg sama dituntut sebelum pilihan raya," katanya.
Semalam, Pemuda PKR dalam satu kenyataan menuduh Syed Saddiq dan Muda "terus menerus menyebarkan maklumat salah dan separa benar yang memburukkan kerajaan".
Sayap PKR itu berkata perkara tersebut perlu diteliti dan diambil kira dalam penilaian permohonan Muda untuk menyertai Pakatan Harapan (PH).
Minggu lalu, Syed Saddiq memberitahu Dewan Rakyat cadangan usulnya ditolak oleh pejabat Yang di-Pertua Dewan Rakyat atas alasan ianya tidak melibatkan kepentingan awam dan bukan juga satu bentuk keperluan yang mendesak.
Mengulas lanjut, Syed Saddiq memberitahu penjelasan mengenai skandal tersebut tidak boleh dielakkan kerana rata-rata rakyat Malaysia bijak menilai setiap isu yang timbul.
Apatah lagi selepas isu yang sama pernah digunakan semasa berkempen dalam musim Pilihan Raya Umum ke-15 (PRU15) tahun lalu.
Kita letakkan tuduhan kepada beberapa menteri-menteri utama yang kini berada dalam kerajaan, dulu kata ingin penjarakan mereka.
"Tetapi bila kita ingin tahu isu ini secara mendalam, kita lupakan, kita diamkan, kita bisukan mulut, pekakkan telinga (dan) butakan mata.
"Ini tidak betul," tegasnya.
Skandal LCS merujuk kepada skandal yang sedang berlaku dan berada dalam siasatan pihak berkuasa Malaysia melibatkan pembinaan enam buah kapal tempur pesisir untuk kegunaan Tentera Laut Diraja Malaysia (TLDM) semasa pentadbiran bekas perdana menteri Najib Razak.
Ketika itu juga, Ahmad Zahid Hamidi merupakan menteri pertahanan.


Paras air lepasi tahap bahaya di 6 negeri

Sebanyak 15 stesen kendalian Jabatan Pengairan dan Saliran (JPS) menunjukkan paras air melebihi tahap bahaya membabitkan Sarawak, Pahang, Selangor, Johor, Negeri Sembilan dan Melaka.
Ia berdasarkan data yang dikongsi JPS melalui laman web rasmi publicinfobanjir.water.gov.my setakat 10.45 pagi ini.
Selangor merekodkan stesen terbanyak melibatkan Sungai Semenyih di Pekan Bangi Lama, Hulu Langat; Sungai Binjai di Pekan Meru, Klang; Sungai Klang di Taman Sri Muda, Klang dan Sungai Rasau di Taman Desa Kemuning, Klang.
Selain itu Sungai Langat di Bukit Changgang, Kuala Langat; Sungai Labu di Kampung Salak Tinggi, Sepang; Sungai Langat di Dengkil, Sepang serta Sungai Langat di Jenderam Hilir, Sepang.
Di Sarawak pula melibatkan stesen di Long Jegan, Long Teru dan Marudi, Miri; Pahang (Sungai Serting di Jambatan Padang Gudang, Bera); Johor (Sungai Lenik di Ladang Chaah, Segamat), Negeri Sembilan (Sungai Linggi di Pekan Linggi, Port Dickson) dan Melaka (Sungai Melaka di Melaka Pindah, Alor Gajah).
Dalam kenyataan yang dimuat naik di laman Facebook, JPS meminta orang ramai sentiasa peka dan berwaspada dengan keadaan cuaca semasa.
Amaran dan ramalan banjir terkini serta maklumat berkenaan kenaikan aras sungai serta kadar lebat hujan boleh diperolehi melalui laman sesawang rasmi ataupun akaun twitter Public Infobanjir.


Rusia pertimbang cabar AS letak calon ketua Bank Dunia

Rusia sedang berunding dengan sekutunya untuk mencabar calon pilihan Amerika Syarikat (AS) untuk mengetuai Bank Dunia, kata wakil tertinggi Moscow di bank itu pada Selasa, satu langkah yang boleh merumitkan apa yang dijangka menjadi proses penggantian yang lancar.
Rusia kekal sebagai ahli mengundi Bank Dunia, walaupunpada Mac lepas bank itu menghentikan semua program di Rusia dan Belarus, memetik apa yang dipanggil sebagai "permusuhan terhadap rakyat Ukraine" berikutan pencerobohan Rusia.
Roman Marshavin, pengarah eksekutif Bank Dunia yang mewakili Rusia dan Syria, memberitahu Reuters bahawa "penyenaraian calon berpotensi dan perundingan masih diteruskan," tetapi tidak memberikan butiran lanjut. Beliau berkata keputusan itu akan dibuat di Moscow.
Rancangan Rusia pertama kali dilaporkan oleh agensi berita TASS milik Rusia.
Ia memetik Marshavin sebagai berkata beliau sedang berbincang dengan negara lain mengenai kemungkinan calon termasuk pembiaya Rusia dan pakar ekonomi asing, bekas ketua pertubuhan antarabangsa, serta beberapa bekas menteri kewangan dan ketua bank pusat.
Marshavin enggan mengulas mengenai butiran laporan TASS atau negara lain yang terlibat.
Presiden AS Joe Biden bulan lepas mencalonkan bekas Ketua Pegawai Eksekutif Mastercard Ajay Banga, 63, untuk menggantikan David Malpass sebagai presiden Bank Dunia, yang menyelia pembiayaan berbilion dolar untuk negara membangun.
Banga berkata beliau sudah mendapat sokongan daripada India, Ghana dan Kenya. Beliau juga mendapat ulasan positif daripada Perancis dan Jerman pada mesyuarat pegawai kewangan G20 bulan lepas, dan pada Selasa memperoleh pengesahan daripada Bangladesh.
Jabatan Perbendaharaan AS enggan mengulas mengenai kemungkinan cabaran Rusia tersebut.
Walaupun bank itu akan menerima pencalonan dari negara lain sehingga 29 Mac, pencalonan Biden memastikan yang Banga akan mengisi peranan itu.
Sejak penubuhannya pada penghujung Perang Dunia Kedua, Bank Dunia hanya dikepalai oleh warga AS sahaja, yang bertindak sebagai pemegang saham dominan pemberi pinjaman.
Cabaran Rusia atau negara bersekutu dengannya mungkin tidak dapat mengubah apa-apa, memandangkan struktur pegangan saham, tetapi ia boleh mendedahkan ketegangan yang memuncak antara AS dan negara Barat dengan China - pemegang saham ketiga terbesar bank itu - ke atas Bank tersebut dan institusi kewangan global yang lain.


60 lagi korban Covid-19 dicatat, kes baru catat kenaikan sebanyak 5,738

Malaysia merekodkan kes baru sebanyak 5,738 menjadikan kes keseluruhan Covid-19 meningkat sebanyak 678,764.Selangor kekal mencatat kes harian tertinggi sebanyak 1,858 disusuli Negeri Sembilan (1,086), Kuala Lumpur (641), Sarawak (559), Johor (449), dan Sabah (449).Hanya Labuan (7) sahaja yang mencatatkan kes satu digit hari ini.Sementara Perlis tidak mencatatkan sebarang kes.Negara juga mencatat sebanyak 7,530 kes sembuh menjadikan jumlah keseluruhan kes sembuh meningkat kepada 608,465.Kes aktif dengan kebolehjangkitan pula kini berjumlah 66,097.Dalam pada itu, 909 pesakit ditempatkan di unit rawatan rapi (ICU) termasuk 441 orang memerlukan bantuan alat pernafasan.Malaysia turut mencatat 60 lagi korban akibat Covid-19, menjadikan jumlah mangsa yang maut meningkat kepada 4,202.


Amanah, PKR bertikam lidah ketika PH retak menanti belah selepas pelantikan PM

Sejak kegagalan Presiden PKR Anwar Ibrahim untuk menjadi perdana menteri baru-baru ini, beberapa gesaan yang mempertikaikan kepimpinan beliau menyebabkan bibit perpecahan dalam Pakatan Harapan (PH) mula kedengaran.Selain DAP diwakili Tony Pua dan Ong Kian Ming yang mempersoalkan langkah politik PH sebelum ini, beberapa pemimpin Amanah dan PKR mulai secara terbuka menunjukkan pertelagahan berhubung hala tuju parti masing-masing.Ketua Amanah Bukit Bintang Ahmad Asri Talib semalam mengeluarkan kenyataan mendesak kepimpinan partinya mewujudkan PH Plus serta menukar ketua pembangkang yang baru bagi menggantikan Anwar.“Dasar ‘grand coalition’ Amanah perlu direalisasikan dan jangan dibunuh kerana tekanan mana-mana pihak. Menukar ketua pembangkang adalah jalan terbaik bagi mengembalikan kepercayaan rakyat dan membina kembali kerajaan yang dihormati,” katanya.Asri berkata, ramai lagi calon boleh diketengahkan seperti Dr Mahathir Mohamad, Shafie Apdal atau mereka yang dipersetujui dalam PH Plus.Membidas kenyataan tersebut, aktivis PKR Sarawak Iswardy Morni mendakwa Amanah tidak sedar diri sedangkan parti itu sendiri sudah hampir lumpuh di Sarawak.“Amanah di Sarawak hampir lumpuh. Dari rundingan lebih sepuluh kerusi Dewan Undangan Negeri (DUN) kepada Amanah pada PRN Sarawak akan datang, mungkin tinggal dua saja. Itu pun salah satu kerusi nak tawarkan ke saya sebab Amanah tidak ada calon dan jentera.”“Kalau Sarawak pun tak boleh nak jaga, tak perlu komen lebih-lebih tentang sama ada Anwar boleh bawa majoriti ke tidak atau patut bawa ketua pembangkang baru atau tidak.”Bagaimanapun, pemimpin PKR dan Amanah menafikan apa yang disifatkan sebagai “khabar angin” mengenai perkara tersebut, memberitahu Astro Awani tidak wujud gesaan supaya Anwar meletakkan jawatan.Rentetan perbalahan tersebut, Pengarah Pilihanraya Pemuda PKR Fahmi Zainol secara terbuka mencadangkan supaya partinya bergerak solo selepas ini.Cadangan untuk PKR bergerak sendirian itu dilontarkan bekas aktivis mahasiswa itu semalam dan ia diulangi sekali lagi hari ini.“Saya sekali lagi lontarkan persoalan. PKR perlu bergerak solo. Setuju? Bergerak solo bukan bermakna lawan antara parti pembangkang, bergerak solo juga bukan bererti tidak berkawan dengan sesiapa,” tegas Fahmi dalam satu ciapan akaun Twitternya.“Cuma bukanlah berada dalam bentuk gabungan. Kita masih berkawan, kita masih lawan musuh yang nyata.”Sebelum ini, Anwar sudah beberapa kali mendakwa PH sudah memiliki sokongan majoriti ahli-ahli Parlimen untuk membentuk kerajaan, sekali gus membolehkan beliau menjadi perdana menteri.Dakwaan demikian diumumkan bekas timbalan perdana menteri itu pertama kali pada 2008 ketika Abdullah Ahmad Badawi memegang jawatan perdana menteri.Usaha beliau menggulingkan kerajaan Barisan Nasional (BN) ketika itu bagaimanapun gagal.Anwar mendakwa proses menukar kerajaan pada 2008 tersebut terbantut kerana sidang khas Dewan Rakyat tidak diadakan dan 40 ahli Parlimen dari BN yang menyokongnya diterbangkan ke Taiwan untuk menghadiri seminar.Sejak awal tahun ini Anwar beberapa kali berkata dirinya memiliki jumlah angka yang “kuat, kukuh dan meyakinkan” untuk dilantik perdana menteri.Beliau bahkan dilihat bersama-sama Presiden Umno Ahmad Zahid Hamidi, dan bekas perdana menteri Najib Razak menjalankan kempen untuk menjatuhkan kerajaan PN pimpinan Muhyiddin Yassin.Selepas asakan mereka berjaya mendapatkan lebih sepuluh ahli Parlimen Umno menarik sokongan terhadap Perikatan Nasional, Muhyiddin akhirnya meletakkan jawatan bagi mengakhiri kemelut politik akibat asakan Anwar dan pemimpin Umno tersebut.Bagaimanapun, ketika pengesahan surat akuan bersumpah kepercayaan terhadap calon perdana menteri dilakukan Yang di-Pertuan Agong Sultan Abdullah Sultan Ahmad Shah.Ternyata Anwar tidak memiliki sokongan majoriti ahli Dewan Rakyat, sebaliknya sejumlah 114 ahli Dewan Rakyat mencalonkan Naib Presiden Umno Ismail Sabri Yaakob sebagai perdana menteri baru.Sementara itu timbul pertikaian berhubung angka sokongan terhadap Anwar di mana ada yang mengatakan 105 dan ada juga yang mengatakan hanya 92 sahaja.Ismail kemudian dilantik menjadi perdana menteri oleh Agong selepas beliau didapati memiliki sokongan majoriti selari peruntukan Perkara 43(2)(a) Perlembagaan Persekutuan.Laporan berkaitan:Harapan duduki jawatan tertinggi malap, dalaman PH mula bincang ganti calon PMTony Pua kecam peranan pembangkang kerana ‘kembalikan Umno ke tampuk kuasa’


Kerajaan pertimbang banyak faktor sebelum peralihan ke Fasa 2 Pelan Pemulihan Negara

Kerajaan akan melihat pelbagai faktor termasuk situasi sebenar Covid-19 dalam negara serta kaedah intervensi sebelum memutuskan negara boleh beralih ke fasa kedua Pelan Pemulihan Negara, kata Perdana Menteri Muhyiddin Yassin.Beliau berkata meskipun kerajaan telah menentukan sasaran seperti tarikh, tempoh, kadar dan jumlah kes serta proses vaksinasi serta kapasiti penggunaan katil di unit rawatan rapi (ICU), situasi sebenar sentiasa berubah.“Dia (Pelan Pemulihan Negara) ada kita panggil nilai ambang atau threshold… tetapi kita kena faham keadaan berubah-ubah, sebab itu, kita boleh buat sedikit pelarasan.“Ini nanti akan diputuskan pada sidang Majlis Keselamatan Negara (MKN) yang saya pengerusikan untuk nilai keadaan,” kata beliau kepada pemberita selepas melawat pusat pemberian vaksin di Dewan Muafakat Johor Bukit Gambir, Bukit Gambir semalam.Bagaimanapun, Muhyiddin berkata kerajaan sentiasa memantau perkembangan semasa menerusi kementerian kesihatan dan seluruh sistem yang ada, bagi memastikan kaedah intervensi yang boleh dilakukan.“Misal kata data itu masih tinggi sedikit, kita nak turunkan bawah 4,000 kes. Hari ni 4,743 kes, jadi tak jauh dari sasaran. Apapun kita nak tengok apa intervensi yang pihak KKM dan semua sistem ada (untuk mengawal), nak tengok keadaan itu tetapi itu sahaja tidak mencukupi tanpa penglibatan masyarakat untuk patuh kepada prosedur operasi standard (SOP)… untuk pastikan mereka ikut, bukan sahaja anggota masyarakat tetapi juga kilang serta ahli komuniti dan sebagainya,” kata beliau.Ahli Dewan Undangan Negeri Gambir itu juga menekankan mengenai pentingnya proses vaksinasi dipercepatkan agar keadaan lebih terkawal dan proses penurunan kes positif akan lebih cepat lagi.“Kita ada beberapa hari lagi sahaja (sebelum 28 Jun). Ya, kalau sekiranya kadar (kes positif) tu boleh turun lagi… bermakna ikut jadual yang kita harapkan, maka kita akan beralih ke fasa kedua… itu keadaannya.“Jadi disebabkan itu, kita takkan buat pengumuman sekarang. Biasanya kita akan bagi ruang dua tiga hari lagi, sama ada kita nak sambung atau kita akan beralih (ke fasa seterusnya),” kata beliau.Muhyiddin berkata demikian ketika diminta mengulas mengenai rancangan kerajaan untuk beralih ke fasa seterusnya memandangkan tinggal enam hari lagi lanjutan tempoh fasa perintah kawalan pergerakan 3.0 yang dijadualkan sehingga 28 Jun ini, dengan kadar kes masih di atas 4,000 kes.Sebelum ini, Menteri Kesihatan Dr Adham Baba berkata untuk negara beralih ke fasa kedua Pelan Pemulihan Negara, purata kes Covid-19 di Malaysia perlu berada di bawah 4,000 kes sehari selama tujuh hari berturut-turut.Selain itu, beliau berkata kapasiti katil di ICU juga perlu mencapai paras 75% ke bawah di samping 10% populasi yang telah divaksin.


Sudah sampai masanya Umno dengar nasihat Agong

Rakyat sangat muak melihat bagaimana gabungan parti politik berubah sekelip mata dalam kerajaan negeri Perak, dibimbangi hal mengarut yang sama akan merebak ke Parlimen dan berkemungkinan boleh menyebabkan perubahan kerajaan persekutuan.Kita bernasib baik kerana proses penukaran kerajaan persekutuan sebelum ini dilakukan dengan pantas bagi membolehkan langkah-langkah mengekang penularan pandemik Covid-19 dilaksanakan.Tetapi apabila gabungan politik di Sabah bergolak, ia menyebabkan berlakunya pilihan raya di seluruh negeri, yang mencetuskan penularan wabak Covid-19, sehingga kini belum berakhir walaupun sudah hampir tiga bulan.Persoalannya, mengapa parti politik enggan belajar daripada bencana ini walaupun secara terbuka mengakui mereka menyebabkan gelombang ketiga jangkitan Covid-19 baru-baru ini?Apakah sangat mustahak untuk melakukan undi percaya terhadap bekas menteri besar Perak Ahmad Faizal Azumu?Tindakan bekas menteri besar itu dengan rela hati mengundur diri berjaya mengelak pilihan raya negeri seperti apa yang terjadi di Sabah.Namun, apa yang berlaku di Sabah masih tidak mampu menghalang ahli-ahli politik daripada berhenti dan ia mengundang kegelisahan kepada rakyat.Cukup-cukuplah.Sudah tiba masanya Umno berbaik-baik dengan rakan sekutu dalam Perikatan Nasional iaitu Bersatu dan PAS.Dengar nasihat Agong dan utamakan kepentingan rakyat.Apabila Covid-19 dapat dikawal, mereka boleh meneruskan “politicking” tanpa henti.Parti pembangkang Amanah, DAP dan PKR juga harus berhenti daripada menimbulkan permusuhan yang pasti akan menghancurkan pemerintahan yang sudah rapuh baik di peringkat negeri dan persekutuan.Mungkin Perdana Menteri Muhyiddin Yassin membuat keputusan yang betul dalam meminta Agong mengisytiharkan darurat.Ia pasti mampu menghentikan semua “politicking” yang tidak perlu ini!* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Kebanyakan negeri akan beralih ke Fasa 4 PPN pada Oktober, kata PM

Perdana Menteri Muhyiddin Yassin berkata kerajaan menjangkakan kebanyakan negeri akan dapat beralih ke Fasa Empat, iaitu fasa terakhir Pelan Pemulihan Negara (PPN) seawal Oktober ini.Ketika memberi penerangan mengenai PPN pada Mesyuarat Khas Dewan Rakyat hari ini, perdana menteri berkata ini berdasarkan usaha berterusan kerajaan untuk menggerakkan proses pemulihan dan program imunisasi yang kini sedang berjalan lancar.Untuk itu, perdana menteri berkata selain memantau secara rapi keadaan di setiap negeri dari semasa ke semasa dan mengambil langkah intervensi mengikut keperluan, kerajaan juga akan tetap melaksanakan penilaian risiko dari segi kesediaan negeri-negeri untuk beralih ke fasa seterusnya.“Saya juga ingin jelaskan, kerajaan sudah memutuskan pada Sidang Khas Majlis Keselamatan Negara, bagi negeri yang sudah berada di fasa kedua, ia tidak akan kembali ke fasa pertama. Begitu juga dengan negeri yang beralih ke fasa ketiga, tidak akan patah balik ke fasa kedua.“Ini kerana, pendekatan PPN menekankan dengan izin, exit strategy and no turning back (strategi keluar dan tidak berpatah balik),” katanya.PPN yang diumum 15 Jun lepas menggariskan empat fasa peralihan merangkumi perincian SOP untuk setiap fasa dengan peralihan fasa bagi sesebuah negeri akan dinilai dan dipertimbangkan berdasarkan tiga indikator nilai ambang iaitu purata bilangan kes harian, kadar penggunaan katil di wad Unit Rawatan Rapi (ICU) dan peratusan rakyat dewasa yang lengkap divaksinasi.Sejak dilancarkan, lapan negeri telah beralih ke Fasa Dua iaitu Perlis, Perak, Pahang, Kelantan, Terengganu, Pulau Pinang, Sabah dan Sarawak.Mengulas lanjut Muhyiddin berkata sekiranya berlaku semula peningkatan kes di negeri-negeri ini, kerajaan akan mengetatkan kawalan pergerakan berdasarkan lokaliti tanpa perlu membuat perintah kawalan menyeluruh ke atas negeri atau wilayah sepertimana yang dilaksanakan kini.“Walau bagaimanapun, manusia merancang, tetapi perancangan Allah jualah sebaik-baiknya,” katanya.Menjelas lanjut, perdana menteri berkata peralihan fasa ke fasa ini melibatkan pembukaan aktiviti ekonomi dan sosial secara beransur dan ia tidak mengikut jadual masa, sebaliknya berlandaskan pencapaian dalam mengurangkan tekanan kapasiti sistem kesihatan serta meningkatkan tahap perlindungan rakyat menerusi suntikan vaksinMenurutnya, pelan pemulihan seperti ini turut dilaksanakan oleh banyak negara antaranya United Kingdom, Australia dan Singapura.“Kita belajar, meneliti dan mengambil amalan terbaik dari negara-negara tersebut supaya acuan Pelan PPN ini dapat dijadikan panduan penting dan sebagai asas kepada proses pemulihan negara,” katanya.Perdana Menteri berkata PPN dirangka berdasarkan lima ciri utama iaitu mengimbangi keperluan melindungi nyawa dan kehidupan; bersifat dinamik dan berlandaskan sains dan data; dan memberi penjelasan sebagai panduan bagi memperincikan perancangan serta menekankan aspek ketelusan.Selain itu, PPN mengguna pakai pendekatan whole of nation melibatkan peranan segenap lapisan masyarakat dan sentiasa dipantau bagi menilai keberkesanan pelaksanaan melalui pelaporan dan strategi komunikasi yang berkesan.“Ringkasnya, PPN adalah sebuah pelan pemulihan yang menumpukan kepada strategi untuk keluar dari ancaman Covid-19 secara selamat dan sistematik. Fasa-fasa yang digariskan adalah tertumpu kepada usaha meringankan beban ke atas kapasiti sistem kesihatan awam, membuka semula sektor ekonomi, dan membenarkan aktiviti sosial dalam tempoh masa enam bulan sehingga akhir tahun ini.“PPN tidaklah statik tetapi dinamik, komprehensif dan boleh ditambah baik mengikut keperluan dan situasi semasa,” kata perdana menteri.


Menjelang MoU, Guan Eng selar sikap ‘terang-terang PAS tunjuk permusuhan’ terhadap bukan Islam

Setiausaha Agung DAP Lim Guan Eng hari ini menggesa Ismail Sabri Yaakob untuk menerangkan rang undang-undang melarang bukan Islam menyebarkan agama terhadap penganut Islam, mengatakan ia adalah “cadangan PAS” yang menyanggahi konsep “Keluarga Malaysia” yang diutarakan perdana menteri.Lim turut menyelar sikap PAS yang disifatkan bermusuhan terhadap bukan Islam selepas menteri hal ehwal agama Islam menjelaskan undang-undang yang dicadangkan tersebut tidak memberi kesan terhadap kebebasan beragama dalam negara.“Hal ini berpunca dari rekod buruk PAS yang terang-terang menunjukkan permusuhan atau gagal menghormati masyarakat bukan Islam ketika pemimpinnya ingin menyekat hak Perlembagaan orang bukan Islam atau mengurangkan penyertaan orang bukan Islam dalam kehidupan seharian atau dalam kerajaan, bukan hanya dalam soal agama,” kata Lim menjelang memorandum persefahaman yang bakal ditandatangani beliau bersama Ismail hari ini bagi memastikan kestabilan politik demi membantu pemulihan negara daripada pandemik.Sebelum ini, Menteri di Jabatan Perdana Menteri Idris Ahmad yang juga merupakan pemimpin PAS menjelaskan rang undang-undang tersebut adalah bagi mencegah penyebaran agama selain Islam dalam kalangan penganut Islam di tiga Wilayah Persekutuan; Kuala Lumpur, Labuan dan Putrajaya.Hampir kesemua negeri di Malaysia memiliki enakmen melarang penyebaran ajaran bukan Islam kepada umat Islam dengan pengecualian di Pulau Pinang, Sabah dan Sarawak.Lim berkata undang-undang sedemikian rupa di wilayah-wilayah persekutuan tidak dapat diterima oleh ramai warga Malaysia, mengatakan penganut Islam sendiri “menolak cadangan dari PAS” tersebut kerana ia bercanggah dengan kebebasan beragama yang dijamin Perlembagaan.“Malaysia bersama Sabah dan Sarawak adalah negara yang memiliki kepelbagaian budaya dan agama, dan masyarakat yang pelbagai di negara ini hidup penuh harmoni dan aman,” katanya.Dalam pada itu, Lim turut mempersoalkan nama rang undang-undang tersebut iaitu Rang Undang-Undang Kawalan dan Sekatan Pengembangan Agama Bukan Islam, mengatakan ia menyinggung masyarakat bukan Islam.“Jika kebebasan bukan Islam dihormati dan undang-undang Syariah hanya terpakai kepada penganut Islam sahaja, enakmen tersebut tidak sepatutnya dinamakan sebagai Kawalan dan Sekatan Pengembangan Agama Bukan Islam,” katanya.


Polis panggil bekas exco Melaka beri keterangan gagal kembalikan kereta rasmi kerajaan

Polis akan memanggil bekas Ahli Dewan Undangan Negeri (Adun) Pengkalan Batu Noorhizam Hassan Baktee dalam masa terdekat bagi merakam keterangan dan melengkapkan siasatan berhubung satu laporan mengenai kenderaan rasmi kerajaan negeri yang tidak dipulangkan.Ketua Polis Melaka Abdul Majid Mohd Ali berkata susulan daripada laporan oleh seorang kakitangan Pejabat Setiausaha Kerajaan (SUK) negeri, Jabatan Siasatan Jenayah Komersial (JSJK) Ibu Pejabat Polis Kontinjen (IPK) negeri telah membuka siasatan di bawah Sekyen 403 Kanun Keseksaan di atas kesalahan menyalahgunakan harta secara tidak jujur.“Semalam polis telah membuat permohonan di bawah Seksyen 56 Kanun Prosedur Jenayah kepada Yang Arif Majistret Mahkamah Ayer Keroh untuk mengeluarkan waran geledah supaya proses pengambilan semula kereta tidak dipertikai mana-mana pihak berdasarkan peruntukan undang-undang.“Pada pukul 11.20 pagi semalam juga, sepasukan pegawai dan anggota JSJK Melaka telah merampas kereta jenis Toyota Camry berwarna hitam dan bernombor pendaftaran MAL 3 yang dijumpai di satu lot tempat kereta di kawasan kondominium di Jalan Perak, Bachang dan pihak polis telah meminta bekas Adun itu untuk hadir namun beliau memberi alasan mempunyai urusan di luar,” katanya pada sidang akhbar di IPK Melaka hari ini.Mengulas lanjut Abdul Majid berkata pihak polis turut merampas satu anak kunci kereta, satu kad tambah nilai dan satu kad pengisian minyak petrol daripada seorang lelaki yang juga pemandu rasmi kepada bekas exco kerajaan negeri itu turut berada di tempat kejadian dan menyaksikan rampasan dibuat.Beliau berkata siasatan awal juga mendapati satu surat arahan untuk memulangkan kenderaan tersebut telah dikeluarkan oleh ketua penolong setiausaha kanan kerajaan negeri Melaka pada 5 Oktober dan telah diserahkan kepada pegawai khas bekas Adun berkenaan.“Sehingga kini lima saksi telah dirakam percakapan untuk membantu siasatan kes ini dan kesemua mereka terdiri daripada kakitangan pejabat SUK negeri dan polis akan memanggil lebih ramai saksi untuk membantu siasatan ini.“Siasatan lanjut juga akan dijalankan untuk mengetahui bagaimana kereta rasmi milik kerajaan negeri itu diletakkan di tempat letak kereta tersebut serta kaitannya dengan pemilik lot tempat letak kereta terbabit,” katanya.Sementara itu, Abdul Majid berkata sejak pembubaran DUN minggu lepas, satu kertas siasatan telah dibuka berhubung kes khianat menerusi media sosial iaitu fitnah ke atas Yang di-Pertua Negeri Melaka Mohd Ali Rustam dan polis telah menahan seorang lelaki yang juga penjawat awam berusia 34 tahun dan pelajar perempuan insitusi pengajian tinggi (IPT) berumur 21 tahun minggu lepas untuk siasatan lanjut.Katanya, satu kertas siasatan juga dibuka berhubung kes fitnah terhadap Speaker Dewan Undangan Negeri (DUN) Ab Rauf Yusoh dan siasatan lanjut masih dijalankan.“Sejak pembubaran DUN, keadaan di Melaka terkawal dan stabil. Setakat ini pemantauan pihak polis mendapati tiada pihak atau parti politik yang cuba mengganggu gugat ketenteraman awam.“Namun setakat ini kita telah memantau lebih 3,500 komen  di laman sosial berhubung pembubaran DUN yang dibuat oleh individu-individu secara emosi dan tidak mengetahui undang-undang selain telah merampas lapan kain rentang berbaur fitnah di sekitar di negeri ini,” katanya.


Menteri jamin tiada salah guna ordinan berkait siasatan sebar berita palsu

Kerajaan hari ini memberikan jaminan individu-individu yang disyaki menyebarkan berita palsu akan disiasat dengan teliti walaupun ordinan darurat telah dikuatkuasakan untuk melawan penyebaran maklumat yang salah berkenaan pandemik Covid-19.Menteri Komunikasi dan Multimedia Saifuddin Abdullah berkata ordinan itu dikuatkuasakan adalah bagi mempercepatkan proses siasatan laporan-laporan yang dibuat kepada polis.Bagaimanapun, beliau berkata kerajaan masih perlu memastikan tindakan yang sesuai diambil terhadap mereka yang dituduh menyebarkan berita palsu.“Saya faham masyarakat nak kami bertindak cepat.“Walaupun banyak laporan polis dibuat, kita sangat berhati hati supaya kita mengambil tindakan mengikut undang-undang yang diguna pakai selama ini,” katanya dalam sidang media hari ini.Setakat hari ini, Saifuddin berkata hanya 18 laporan disiasat dengan dua daripada mereka dihadapkan ke mahkamah seratakat ini di bawah ordinan darurat kerana menyebarkan berita palsu berhubung virus dan vaksin.Mereka yang didapati bersalah di bawah Seksyen 4(1) Ordinan Darurat (Kuasa-kuasa Perlu) (No.2) 2021 boleh berdepan denda maksimum sebanyak RM100,000, penjara melebihi tiga tahun atau kedua-duanya.“Saya ingin menegaskan kita takkan menyalahgunakan ordinan ini.” kata Saifuddin.


Zahid mohon pasport dikembalikan secara kekal untuk jalan tugas TPM

Ahmad Zahid Hamidi memohon untuk mendapatkan semula pasport antarabangsanya secara kekal bagi menjalankan tugas rasmi sebagai timbalan perdana menteri.
Pasport itu sebelum ini diserahkan kepada mahkamah sebagai syarat jaminan tambahan selepas beliau didakwa atas 47 tuduhan rasuah, pecah amanah dan pengubahan wang haram melibatkan dana Yayasan Akalbudi, yang kini prosidingnya di peringkat pembelaan.
Menerusi afidavit sokongan permohonan itu, Zahid, 70, berkata permohonan tersebut adalah bersifat bona fide (berniat baik) dan hanya bertujuan untuk memohon kebenaran bagi pelepasan pasport agar beliau dapat menjalankan tugas rasmi dengan lancar.
Zahid yang juga menteri kemajuan desa dan wilayah berkata beliau mempunyai beberapa kekangan untuk menjalankan tugas seperti menteri lain kerana tidak mempunyai akses kepada pasport tersebut.
“Sebagai timbalan perdana menteri, saya menerima mandat dan tanggungjawab utama daripada Perdana Menteri, Anwar Ibrahim untuk mewakilkan beliau dalam beberapa urusan pentadbiran negara,” katanya yang memfailkan notis permohonan berserta afidavit sokongan itu di Mahkamah Tinggi Kuala Lumpur, pada 20 Januari lepas.
Bagi melancarkan pergerakan dan urusan dalam menjalankan tugasan rasmi, Zahid berkata beliau dikehendaki berada di dalam dan luar negara yang memerlukan pasport berada dalam pegangannya sendiri.
Selain itu, Zahid berkata pasport tersebut diperlukan kerana ia adalah syarat dalam proses permohonannya untuk mendapatkan Pasport Diplomatik daripada Jabatan Imigresen Malaysia, bagi tujuan pergerakan rasmi keluar dan masuk negara.
“Adalah wajar untuk mahkamah mempertimbangkan bahawa kelulusan permohonan itu bakal memberi kebaikan serta kelangsungan terhadap pentadbiran Malaysia yang menjadi tanggungjawab setiap individu rakyat di negara ini,” katanya menerusi afidavit itu.
Zahid berkata permohonan tersebut tidak bersifat mala fide (berniat jahat) atau prejudis terhadap mana-mana pihak kerana beliau mengaku janji untuk tetap akan memberi kerjasama penuh dalam menyelesaikan kesnya sehingga ke peringkat akhir pembelaan.
“Saya turut mengaku janji bahawa saya akan patuh pada semua syarat-syarat yang ditetapkan oleh mahkamah dan akan memberi kerjasama penuh untuk menghadiri perbicaraan pada tarikh-tarikh yang ditetapkan,” jelasnya.
Menurutnya, permohonan itu sekali gus dapat mengurangkan jumlah permohonan-permohonan pelepasan pasport sementara kepada pihak mahkamah untuk membenarkannya ke luar negara bagi tujuan-tujuan rasmi.
Ahli Parlimen Bagan Datuk itu berkata beliau tidak mempunyai niat untuk melarikan diri dari negara ini dan tidak menghadirkan diri ke prosiding mahkamah kerana beliau masih berkhidmat sebagai ahli Parlimen dan bergiat aktif dalam bidang politik selain kesemuanya ahli keluarganya berada di negara ini.
Sehubungan itu, Zahid memohon supaya mahkamah mengetepikan syarat tambahan jaminan iaitu penyerahan pasport kepada mahkamah dan memohon ia dikembalikan kepadanya secara kekal secepat mungkin selain mengekalkan wang jaminan RM2 juta dengan seorang penjamin yang dikenakan terhadapnya.
Hari ini ditetapkan untuk pengurusan kes bagi permohonan tersebut di hadapan Timbalan Pendaftar Mahkamah Tinggi Nurul Ain Hamzah yang dihadiri Timbalan Pendakwa Raya Abdul Malik Ayob dan peguam Nabihah Meor Azli mewakili Zahid.
Mahkamah menetapkan pengurusan kes selanjutnya pada 3 Februari ini.
Pihak pembelaan memanggil enam saksi termasuk Zahid pada perbicaraan kes itu yang kini di peringkat membela diri dan akan bersambung 10 April di hadapan hakim Collin Lawrence Sequerah.